text:
Ýagşyň köp ýagýan döwürlerinde täsin tebigy hadysa – älemgoşara syn eden bolsaňyz gerek. Ýagşyň yzýany güneşli howada peýda bolýan älemgoşaryň seýrek halatlarda ikisi bir wagtda hem çykyp bilýär. Adatça, älemgoşar irden ýagyş ýagan bolsa, günbatarda, öýlän ýagan bolsa, gündogarda peýda bolýar. Ýagny ony görmek üçin Gün siziň arka tarapyňyzda bolmaly. Gün süýr depede wagty älemgoşar bolmaýar. Adatça onuň 7 reňki bolýar – gyzyl, narynç, sary, ýaşyl, gök, mawy we benewşe. Kähalatlarda alty, kämahal ýediden hem köp reňkini saýgaryp bolýar.
Älemgoşar howadaky suw bölejikleriniň Gün şöhlesini döwmegi netijesinde emele gelýär. Köplenç şaglawuklarda ýa-da çüwdürimlerde hem kiçijik älemgoşaryň peýda bolýandygyny görmek bolýar.
Ikisi birden ýüze çykýan älemgoşaryň biriniň reňki beýlekiňkiden has solak bolýar. Olaryň reňkleriniň ýerleşişi bolsa biri-biriniňkiniň tersine bolýar. Has aýdyň görünýän älemgoşarda ýokarda gyzyl, aşakda benewşe reňk bolýar. Goşa älemgoşaryň birini suw damjalarynyň ýokarsyndan geçýän, beýlekisini bolsa, aşagyndan geçýän suw damjajyklary emele getirýär.
Aşakdan seredilende, ýarym Aý şekilli bolup görünýän älemgoşaryň iki tarapy hem Ýere degýän ýalydyr. Emma oňa uçardan seredilende, tegelek bolup görünýär.
Islandiýadaky Skougau derýasynyň ugrundaky Skougafoss şaglawugynda güneşli günlerde köplenç goşa älemgoşar peýda bolýar. Ini 25 metre, beýikligi 60 metre barabar bolan bu gözelligi görmäge barýan jahankeşdeleriň sany ýylsaýyn artýar. Ol ýerde birnäçe film hem surata düşürilipdir.
Ýagşyň köp ýagýan döwürlerinde täsin tebigy hadysa – älemgoşara syn eden bolsaňyz gerek. Ýagşyň yzýany güneşli howada peýda bolýan älemgoşaryň seýrek halatlarda ikisi bir wagtda hem çykyp bilýär. Adatça, älemgoşar irden ýagyş ýagan bolsa, günbatarda, öýlän ýagan bolsa, gündogarda peýda bolýar. Ýagny ony görmek üçin Gün siziň arka tarapyňyzda bolmaly. Gün süýr depede wagty älemgoşar bolmaýar. Adatça onuň 7 reňki bolýar – gyzyl, narynç, sary, ýaşyl, gök, mawy we benewşe. Kähalatlarda alty, kämahal ýediden hem köp reňkini saýgaryp bolýar.


c: text/html

text:
"Boýbodron" HK-sy tarapyndan işdeş kompaniýalara Türkmenistanyñ çäklerinde ikitaraplaýyn bähbitli şertlerde hödür edýän hyzmatlary
Hususy kärhanalara lomaý satuwlar.
Bäsleşik we bäsleşikden daşary ýerlemek.
Derman serişdeleri.
Şahsy arassaçylyk we tämizlik serişdeleri.
Kosmetiki serişdeler.
Täze doglanlar üçin niýetlenen serişdeler we eneler üçin harytlar.
Bazaryñ we sarp edijileriñ islegleriniñ seljermesi.
Harytlaryñ bazarda satyşlaryny gowulandyrmak we mohabat işleri.
Marketing aksiýalaryny oýlap tapmak we geçirmek.
Işewürlik ýygnaklaryñ we prezentasiýalary gurnamak.
Kompaniýalaryñ gyzyklanmalaryny Türkmenistanyñ degişli edaralarynda wekilçiligini etmek.
Hasaba alyş bilen baglanşykly meselelerde goldaw bermek.
Duşuşyklaryñ, aksiýalaryñ we çäreleriñ gurnalmasy we geçirilmesi.
Türkmenistanyñ SG we DS Ministrliginiñ Derman serişdelerini we enjamlaryny hasaba alyş we hil gözegçiligi Döwlet gullugyna dokumentleriñ jemlenmesi we tabşyrylmasy.
Gaýtadan hasaba almak we üýtgeşmeleriñ girizilmegine ýardam bermek.
Kompaniýalaryñ gyzyklanmalaryny Türkmenistanyñ SG we DS Ministrliginiñ Derman serişdelerini we enjamlaryny hasaba alyş we hil gözegçiligi Döwlet gullugynda wekilçilik etmek.

robotstxt: allowed

filter: keep


text:
"Taslama diňe Türkiýe üçin däl eýsem dünýä ýurtlary taýdan hem möhüm"
Ahmet Arslan Baku-Tiblisi-Kars demir ýol taslamasynyň gurluşyk işlerini ýerinde görmek üçin düýn Karsa gitdi
Aragatnaşyk, deňizçilik we transport ministri Ahmet Arslan Baku-Tiblisi-Kars demir ýolunyň Türkiýeden geçýän böleginiň gurluşygynyň üstümizdäki aýyň ahyrynda tamamlanjakdygyny aýtdy.
Ahmet Arslan Baku-Tiblisi-Kars demir ýol taslamasynyň gurluşyk işlerini ýerinde görmek üçin düýn Karsa gitdi.
Ministr Arslan taslamanyň diňe Türkiýe üçin däl eýsem dünýä ýurtlary taýdan hem möhümdigine ünsi çekdi.
Ministr Arslan “Demir ýol taslamasy Türkiýe üçin däl eýsem Gürjistan, Azerbaýjan, Gazagystan, Türkmenistan we Hytaý taýdan diýseň möhüm. Taslama ýüküň Ýewropa üznüksiz daşalmagy taýdan hem möhüm” diýip belledi.
Demir ýol taslamasynyň gurluşygynyň güýçli depginde dowam edýändigine ünsi çeken ministr Arslan, taslamanyň 79 kilometriniň Türkiýeden, 26 kilometriniň hem Gürjistandan geçýändigini ýatlatdy.


text:
2014-nji ýylyň oktýabrynda Ertir-de ýazylan meniň hassalyk hekaýamyň ilkinji üç bölümini bärde jemläp ýazýan.
Ýaradan öz bendelerini her hili synaglardan geçirýär ýaşaýyşy boýunça. Synaglaryň maksatlary barada alymlar kän ýazyp, gürrüň edendirler, men olara girjek däl. Saglygyň bir nygmatdygyny saglygyňy ýitirende düşünýäň. Bu meniň hekaýam…
Birinji Bölüm – Birinji Gan
2013-nji ýylyň Sentýabry. 29 ýaşymy Bangkok aeroportynda Starbucks kafeteriýasynda ýeke özüm gutlaýan. Elimde Chocolate Chip Frappuccino, öňümde kompýuterimde serial oýnap dur. Gijäni birzatlar edip güýmemeli. Irden sagat 5 töweregi uçuşa hasaba alynyş başlanýar. 6 aýlyk Wýetnam iş tejribämden soň Türkmenistana dolanýan. Ýadaw.
Oturyp uklap bilemok. Şol sebäbli uçarlarda ýa-da awtoulaglarda hiç uklap bilemok. Näçe ýadaw bolsamam. Bangkok-Aşgabat uçuşy 6 sagada golaý. 3 sagat kompýuterimde we ýene-de 3 sagat planşedimde kino/serial görüp geçirdim. Ýene ukysyz. Ýadaw.
Aşgabada baranymda eýýam aýyň 17-si. Özen okuw merkezinde täze tapgyr aýyň 16-da başlady. Meniň hem okatmaly 4 sany toparym bar. 18-ne bir günde 8 sagat derse girmeli. Sapaklara taýynlanmaly. Ýadaw.
Daşoguza öýe barmaly. 21-de irdene uçuş. 2 gün ýaly öýde dynç alyp bilern. 21-de daňdan uçuş. Bir gün öňünden telefonymy gurup irden ýatdym. Gije oýandym, sagada seredenimde 4-e birnäçe minut bar. Oýanmagymyň sebäbi burnymdan gan akany. Birinji gan.
Burun ganar, öwrenşen zadymyz. Uzak wagtdan soň Türkmenistanyň howasy agyr gelen bolup biler. Ýadawlyk we ukysyzlyk hem bolup biler. Kän üns bermedim gananyna. Ýöne gaty kän ganapdy, birem, suw akanok öýde. Men bolsa eýýam geýinip uçara ýetişmeli.
Soň şol güni gündiz ýene ganady. Ertesi gün hem. Ganar, geçer we gowulaşar diýdim. 2-3 aý boýunça gijeleri kän oýandym burnym ganap. Hatda 2-3 gezek sapagyň ortasynda ganan ýagdaýlaram bolupdy. Soň goýdy. Ýöne birnäçe aýdan soň ýatlatdy…
Ikinji Bölüm – Ganyň Dowamy
Iýun aýynyň ahyrynda Oraza başlanjak wagtlary bir gije dişim agyryp ýatyp bilmedim. Irdengörsem çep tarapym çişipdir, çydar ýaly däl. Bardyk täze gurulan diş merkezine. Iriň bar diýdiler we çep aşakdaky akyl dişimi sowurmasak bolanok diýdiler. Diş gitdi. Gan geldi.
3 günlap gan durmady. Agyrysy hem dynmady. Ara dynç günleri girensoň hassahana barmagyň peýdasy ýok diýip garaşdym. Soň bardym. Gan durdy. Agyryny 3 günlik fizioterapiýa bilen aýyrdylar.
Orazamy 3 gün giç başladym, sebäbi agyra çydaman derman içýädim. Ýöne kän zat iýemokdymam. Iýip bilemok. Agzym bekli bolmasa-da aç gezýädim bütin gün. Orazada horlandym.
Ýöne birhili sähelje salkynda gyzgynym galýady, kelläm agyrýady. Diş agyrjak bolýady. Orazaň ahyrlaryna gurluşyk meýdançasyndan gelip (ol wagta çenli Özen işini togtadypdy, bizem gurluşyk işine girdik) otagymda dynç alaýyn diýip, salkyn jaýda uklap galypdyryn. Ertesi güni aýaga turyp bilmedim.
Sowuklama agyr geçdi. Aslynda hiç açylyp bilmedim. Simptomlary ýeňilense-de özümi duýşumda kän bir üýtgeme bolmady. Gäwersde täze gurluşuga başladyk. Täze başlanýan desganyň işi hem kän, firmamyz häli kiçi, adam az, işleri başlatmaly. Hassalyga kän üns bermedim. Çydadym.
10 gün geçdi. Daşoguza, öýe gidip geldim. Öýdäkilerem horlanandygymy aýtdylar. Hakykatdanam Iýun aýynda täze alan eşiklerim maňa giň bolup durdy. Aslynda biraz dardy alan wagtymda. Semizligim sebäpli öz ölçegimde eşik tapmak hemişe kyn.
Yzyma dolananymda Gäwersdäki brigadirim tenimiň agarandygyny aýtdy. Saglygymy sorady. Birnäçe gün soň doganym hem görende şol birzady diýdi. Ýagdaýym gün günden agyrlaşýady. Ýadaýan.
Bir gün garnymyň çep tarapym agyryp başlady. Maşynda dagy sarsylsa iňňe dürtilen ýaly sanjyp başlady. Dem alyşym agyrlaşyp başlady. Kän ýöräp bilemok, ýadap başladym. Sowuklanymdan bäri 3 hepdä golaý wagt geçdi. Ahyry hassahana gitmeli wagty geldi.
S.A. Niýazow adyndaky hassahana. Hassalar, hossarlar, çagalar, ulylar, gyzgynlyk, howasyzlyk. Oturara ýer ýok. Aýakda hem duranymda ýadaýan. 4 gün gatnadym. Iç goşlarymy barladylar. Bagrymyň we dalagymyň USB-sinden (UZI) soň lukman öň Gepatit (sary getirme) bolup bolmanymy sorady. Eger Gepatit bolan bolsam ýadymda galardy. Ýöne birnäçe gezek sorady. Soňam barlanmagymy sorady.
Gan tabşyrdym, lukmanyň ýazyp beren zatlary esasynda gan tabşyrdym. Soň Daşoguzdakam analiz netijelerini görkezenimde Gepatit barlagy edilmändigini bildim. Men nireden bileýin, Türkmenistanda öň hiç hassahana giden adam däl (Harby wekilliginiň iberenini hasaba alamok).
Ahyry 4-nji güninde Anemiýa diagnozyny goýdular. Birtopar derman ýazyp 10 günlik bejergi ýazyp berdiler. Elbetde iş bilen onam edip bilmedim.
Diagnoz goýulan güni öýde otyrkam birden burnym ganady. Bir sagatlap gan durmady. Soň bildim, ganyň düzminde gany doňdurýan trombositleriň gaty azalandygyny. Dişim alynanda hem 3 günläp ganamasynyň sebäbem şol bolmaly.
Munyň ýanynda durman horlanýan. Ofisda terezi tapdym, we agramymy barlap gördim. Ondan öň Maý aýynda barlapdym agramymy, şol gezek 126 kg. gelipdi. Häzir bolsa 114 kg.
Bir hepde soň irden boýnumdaky mäzler çişdi we gyzgynym galdy. Öýde ikinji gata merdiwan çykan soň ýadawlykdan bitap düşýän. 5-6 minut dem almasam gymyldap bilemok. Indi bejergä başlamasam bolmaz diýdim we işden jogap aldym. Daşoguza gitdim, öýde bejergi almana.Netijede, diagnoz ýalňyş…
Üçünji Bölüm – Diagnoz
Daşoguzda goňşymyz şepagat uýasy. Köp ýyl reanimasiýada işlän we hassalara seretmekde ökde. Düşünmedik zady bolsa hiç çekinmän lukmanlardan maslahat alýan biri. Meni görüp gorkupdyr. Aşgabatdaky hassahanadan alan hemme zady alyp ertesi güni iş ýerinde lukmana görkezdi. Soň meniň özüm hem bardym ýanyna.
Gepatita hiç barlanylmandygymy şonda öwrendim. Aşgabatdakylar başga gan analizlaryny ýazyp ony ýazmandyrlar. 2 ýyl + 6 aý Günorta Gündogar Aziýada işläpdim. Hakykatdanam soň seretsem käbir simptomlar Gepatityňka meňzeýär. Hökman barlanmagymy isledi. Oň ýanynda başga gan analizlary hem etmegimi isledi. Diagnostikada barlandym, Gepatit ýok. Ýöne gandaky gemoglobin we eritrositleriň gaty peselendigini gördi we gematolog lukmanyna ugratdy.
Welaýat hassahanasyna gitdim we aýdan lukmanyny gördim. Analizlary görüp hökman hassahana ýatmagym gerekdigini aýtdy. Ertesi gün irden hassahana bardym we ýerleşdim. Her gün gan analizlary, ukollar, dermanlar. Gan guýuldy, plazma
guýuldy. Ýagdaýymda kän üýtgeme ýok. Dem almak kynlaşdy we indi üsgürip başladym, gepläp bilemok kän. Ýatan ýerimden turyp hajathana baryp gelýänçäm ýarym sagat gerek, ýolda oturyp dynç almaly. Mäzlerim häli çiş we gyzgynym
gaýdanok. Bir kömegi diňe guýulan ganlardan boldy. Azyrak hem bolsa reňkim düzeldi.
Garaz, Daşoguzdakylar meniň gan analizlarymdan gorkupdyrlar, we Aşgabada gidip aňyrda barlanmagym gerekdigini aýdypdyrlar. Daşoguzdaky laboratoriýalaryň Aşgabatdaky ýaly kämil däldigini we iň gowy gan barlama laboratoriýanyň Onkologiýa merkezindedigini aýtdylar. Şol ýerdäki lukmanlaryň görkezmesi esasynda hereket etmegiň has gowy boljagyny aýtdylar.
Türkmenistandaky medisina ulgamynda bir meniň ters görýän zadym bar. Lukmanlar bolýan zatlary hassalara habar berenoklar. Men ýokardaky zatlary soň öwrendim. Hassahana kakam gelip gidýä, lukman oňa birzatlar diýýär, kakamyň hereketleriniň üýtgänini gördim, aljyrama bar ýaly. Soň Aşgabada meň iş ýerime, başlyklaryma jaň edipdir. Başlygymam öz synpdaşym, olam Türkiýä gidip aňyrda barlanmagymy teklip etdi. Maslahtlaşdyk, we derrew hassahanadan çykyp Aşgabada gitdik. 3 günden soň Stambuldadym.
Türkiýa gitmänkäm hassahanadan alyp bilen analizlerimi aldym. Lukmanyň ýazyp beren göçürmäni zordan okap bildim. “Ýiti Limfoblastik Leýkoz” diýip duran ekeni. Türkiýä baryp şol diagnozyň dogry bolup bolmandygyny anyklamalydym.
Fiziki ýagdaýym gün günden erbetleşýär. Stambul ýaly uly şäherde bul ýagdaýda gezmek gaty kyn. Bar ýük ýanymdaky ýoldaşyma düşdi. Gerekli ýerinde goltugyma girip bile ýöredik, nahar bişirýä, hemme ýere özi ylgaýar. Tölegleri, dokument işlerini aňyry-bäri ylgap ýöredi, men bolsa bir kenarda oturyp garaşýan. Iş bolansoň 2 minutlyk bir analiz tabşyrýan. Agramym 110 kg.
Dr. Emine Gültürk, gematolog-onkolog lukman, ýanyna baranymyzdan bramakdan gan aldyrdy we beýleki analizlar üçin kagyz ýazyp berdi. Biz dokument we töleg işlerini tamamlaýançak ol ýaňky barmakdan alynan gany özi mikroskopda görüp blastlaryň
känligini görüpdir. We hakykatdanam leýkozyň barlygyna meňzeýändigini aýtdy. Ýöne leýkozyň görnüşini kesgitlemek üçin Marmara Uniwersitetiniň hassahanasyna iberdi analiza.
Oň ýanynda meniň üsgürme, gyzdyrma we mäzleriň çişmesini hem barlady. Öýkenimiň rentgeninden pnewmoniýaň başlandygy görüldi. Mäzleriň çişmesi bolsa meniň immunitetimiň çökenligi sebäbli endamymyň infeksiýa garşy göreşmesi ekeni. Leýkoz (leýkemiýa) wagtynda gandaky leýkositler gaty azalýar we infeksiýa garşy durup bilenok. Mäzler bolsa antigen öndürip başlaýalar öziçe göreşmek üçin. Kän öndürileninde mäzler çişýär. Birnäçe derman berdi, ertesi güni gyzgynlygym gaýtdy we mäzlerdäki çiş hem. Üsgürme bir hepde ýaly dowam etdi.
Analizlar netijesinde ahyrky diagnoz: Ýiti Limfoblastik Leýkoz/Leýkemiýa (Acute Lymphoblastic Leukemia, ALL; Острый Лимфобластовый Лейкоз/Лейкемия, ОЛЛ). Ýagny Ak-Gan keseli, gan rakynyň bir görnüşi.
Ýiliklerde gan öndürýän kök öýjükler (stem cells / стволовые клетки) ilki bilen limfoblast öndürýär, soň şolardan aralarynda leýkosit hem bolan immunitete gerekli gan öýjüklerini öndürýär. Meniň ýagdaýymda limfoblastlar öz işini etmegiň ýerine öz özüniň kopiýasyny çykaryp başlaýar we ýiligiň içi blastlardan dolýar. Soňlugy bilen süňkiň içine sygman gana girýär we endamyň ähli ýerine dargaýar. Süňkiň içinde blastlardan doly bolanyna gyzyl gan öýjükleriň, trombositleriň we ş.m. ganyň düzmünde bolan öýjükleriň öndürilmesinde hem kemçilikler bolýar, we şeýlelik bilen mendäki gan azlygynyň simptomlary görülýär.
Burun ganamasy bilen başlapdy hekaýam…


text:
"Tesla" we “Space X” firmalarynyň esaslandyryjysy, tehnologiýa liderlerinden Elon Mask (Elon Musk) uly hem bulaşyk gatnawly şäherlerde gatnaw dyknyşygyna garşy täsin bir çözgüt tapmak üçin iş alyp barýar.
Ol golaýda geçirilen bir ýygnakda, ýerasty tunel gatnaw ulgamynyň taslamasy barasynda jikme-jik maglumatlar beripdir. Şeýle-de, ol ulgamyň nähili işlejegi barasynda bir wideo görkezipdir.
Taslama görä, ýollardaky gatnawda dyknyşyk bolan mahaly awtoulagyň eýesi ony ýoluň gyrasyndaky demirden ýasalan sekiniň üstüne mündirýär. Elektrik energiýasy bilen işleýän ol metal seki awtoulagy ýeriň astyndaky tunel ýola düşürýär we 200 km/sagat tizlik bilen gitjek ýerine barmagyna kömek edýär.
Şeýle fantastiki hyýaly hakykata öwürmek üçin, "The Bording Company" atly bir täze firma döredilipdir. Işlere “Space X” firmasynyň hünärmeni Stiw Dewis (Steve Davis) baştutanlyk eder.
Häzirki wagt “Space X” firmasynyň meýdançasynda nusgalyk bir tunel gurlupdyr. Los Angeles şäher häkimliginden hem bu ulgamy durmuşa geçirmek üçin, ýörite rugsat alnypdyr.
Ýerasty tunel gatnaw ulgamynyň döredilmegi gaty köp wagt alyp biler. Elon Muskyň bellemegine görä, "The Bording Company" aslynda alnyp barylýan täsin taslamalaryň diňe biridir.


text:
Owganystanyň Içeri işler ministrligi Kabuldaky kaşaň myhmanhananyň ganly gabawy tamamlandy, 12 sagatlyk howpsuzlyk operasiýasyndan soň azyndan üç hüjümçi öldürildi diýýär.
Ministrligiň sözçüsi Azat Ýewropa/Azatlyk radiosynyň Owgan gullugyna 21-nji ýanwar güni irden asuda ilatdan azyndan alty adamyň öldürilendigini, alty adamyň, şold sanda üç sany polisiýa ofiseriniň ýaraly bolandygyny aýtdy.
Ölenleriň arasynda bir daşary ýurtly hem bar.
Howpsuzlyk işgärleri “Intercontinental” myhmanhanasyna edilen hüjümden soň 150-den gowrak adamy, şol sanda 40 sany daşary ýurtlyny halas etdiler. Bu hüjüm 20-nji ýanwarda, agşam sagat 9 töwereginde başlandy.
Başda bu hüjümiň dört sany ýaragly adam tarapyndan edilendigi aýdyldy.
Hüjümiň jogapkärçiligini "Talyban" öz üstüne aldy.
Içeri işler ministrliginiň sözçüsi Najib Daniş howpsuzlyk güýçleriniň myhmanhanany barlamagy dowam etdirýändiklerini gürrüň berdi.
Ol howpsuzlyk güýçleriniň agzalarynyň otagma-otag aýlanyp, ol ýerde başga hüjümçiniň ýokdugyna göz ýetirmäge çalyşýandyklaryny hem sözüne goşdy.
Içeri işler ministri Wais Barmak Azat Ýewropa/Azatlyk radiosyna bu myhmanhananyň goragyny iki hepde ozal hususy howpsuzlyk kompaniýasynyň öz üstüne alandygyny aýtdy.
Owgan häkimiýetleri biraz öň myhmanhana zabt eden ýaragly adamlaryň aşhananyň içinden geçene meňzeýändigini, olaryň myhmanlary oka tutup, gijesi bilen howpsuzlyk güýçlerine garşy durandygyny aýtdylar.
“Roýters” myhmanhana menejeri hem-de wakanyň bolan ýerinden gaçyp çykan Ahmad Haris Naýaba salgylanyp, myhmanlaryň daş-töwereklerini gurşan atyşygyň içinde gaçyp çykamaga çalşandyklaryny habar berdi.
Fransiýanyň AFP habar gullugy gabaw wagtynda ady aýdylmadyk owgan aňtaw resmisine salgylanyp, binanyň içinde dört hüjümçiniň bardygyny we olaryň myhmanlary oka tutýandygyny habar berdi.
AFP habar gullugy bilen telefon arkalyhabarlaşan otel myhmanlarynyň biri özüniň hüjümçileriň myhmanhananyň içindedigini ýa däldigini bilmeýändigini, emma ýarag sesiniň birinji gatyň golaýynda bir ýerden gelýändigini aýtdy.
"Biz öz otaglarymyzyň içinde gizlenýäris. Men howpsuzlyk güýçleriniň bizi mümkin boldugyça çalt, olar bizi tapyp öldürmezinden öň halas etmeklerini soraýaryn” diýip, myhman aýtdy.
Owgan Telekomynyň regional direktory Aziz Taýeb özüniň IT konferensiýasyna gatnaşyp oturan mahaly bu otele giren hüjümçileri görendigini gürrüň berdi.
Şaýatlar hüjümçilerden gaçýan adamlaryň birnäçesiniň prostynlardan ýüp ýasanyp, balkonlardan ýokarky gatlara dyrmaşmaga çalyşandygyny gürrüň berdiler.
Içeri işer ministrliginiň sözçüsi Nasrat Rahimi bu hüjümiň otelde tutulan toý dabarasyna gabat gelendigini, emma oňa gatnaşyjylaryň hemmesiniň howpsuz ýere çykarylandygyny aýtdy.
Rahimi hüjümçileriň aşhanany we üçünji gaty oda berendiklerini, üçünji gatyň tas ýarysynyň ýanandygyny gürrüň berdi.
“Intercontinental” oteli 2011-nji ýylyň iýun aýynda hem nyşana alyndy, şonda 21 adam öldürildi, olaryň azyndan 10-ysy asuda adamdy.


text:
Baryp Saparmyrat Nyýazowyň ýurdy dolandyran ýyllarynda gurluşygna başlanan Aşgabat - Mary ýolunyň gurluşygnyň şu güne çenli-de tamamlanmaýanlygyndan, sürüjiler zeýrenýärler.
Ýoluň Ahal welaýatyna degişli bölegi, ýagny Aşgabat - Tejen aralygnyň gurluşygy doly tamamlanmasa-da, bu aralyk bilen oňuşsa bolýandygyny maryly sürüjiler aýdýar. Emma Tejen - Howuzhan aralygynda bu ýoluň hemişelik gurluşyk obýektine öwrülendiginden, ýyllar boýy ol ýoluň düzelmeýändigini sürüjiler aýdýarlar.
Ikigapdallaýyn ýoluň aralygna goýulmaly demir germewleriň oturdylan ýerinden, oturdylmadyk ýerleri kän. Ýol gyralaryna dökülen çagyldyr gum üýşmekleri hem tekizlenmän, ýoly has hem daraldýar. Şol wagtyň özünde, kä ýerde işläp ýören tehnikalara hem gözüň düşýär. Ýöne olaryň önjeýli edýän işleri göze ilmeýär. Sürüjiler bu aralykda käte saga, käte çepe geçip, ikigapdallaýyn hereket edýärler.
Garşylykly hereket üçin ýoluň darlyk etmeginden daşary, çöken hem owranan, kä ýerlerde uzyn zolaklary emele getirýän asfalt ýol awtoulaglaryň aşakky bölegine degýär. Jalka-jalka siltewler sürüjileriňem, ýolagçylaryňam halys eňkini agdarýar diýip, bu ýolda gatnaýanlar aýdýarlar. Aýratyn-da, Aşgabatdan Mara gidilende ýoluň 235-nji, 285-nji kilometrliklerinde asfaltyň has hem çarkandaklyga öwrülmegi bilen şu aralykda häli-şindi awtoulag heläkçilikleriň ýüz bermegine sebäp bolýar.
2017-nji ýylyň 16-njy dekabry güni öýlän sagat 16 töwerekleri şu aralykda birbada 3 ýeňil awtoulaglaryň çaknyşmagy bilen, adam pidasyna getiren agyr ýol heläkçiligniň şaýady bolandygyny Marydan Aşgabada gezelenje gelen Serdar tassyklaýar.
Serdaryň pikiriçe, Tejen - Mary aralygynda polisiýanyň ýol gözegçilik gullugynyň işgärleriniň her ädimde diýen ýaly sürüjileri saklap, olara dürli jerimeleri salmagy, sürüjileriň rahatlygyny bozýar. Olaryň ünsi öňlerinden çykjak indiki ýol gözegçilik gullugynyň işgärlerine näçe para berip sypmaly diýen pikire baglanyp, ýoluň näsazlygy baradaky gözegçilikden ünsüni sowýar.
Mara golaýlaşanyňda 15-20 kilometr çemesi ýol kada laýyk bejerilen. Bu aralykda asfalt hem kadaly düşelipdir. Ikigapdallaýyn ýoly bölýän demir germewlerem goýlupdyr. Emma ýoluň abat bölegi şonuň bilen çäklenip, galan ýüzlerçe kilometrlere uzaýan ýol edil eýesiz ýaly, onuň hiç wagt gutarmaýan gurluşygy hiç kime degişli däl ýaly görünýär. Oňa eýesiz diýseň, polisiýanyň ýol gözegçilik gullugynyň işgärleri garaşylmadyk ýerde ýoly garawullap, sürüjileri saklap gazanç edýärler.
“Polisiýanyň ýol gözegçilik gullugynyň işgärleriniň sürüjilerden alýan para-pullaryny ýol gurluşygyna sarp etsediler, bu bitmeýän ýol gurluşygy bireýýäm tamamlanardy” diýip, jany ýanan sürüjiler nygtaýarlar.


text:
Türkmenistanyň Prezidentiniň muzeýi
Türkmenistanyň Döwlet medeniýet merkeziniň Döwlet muzeýiniň Türkmenistanyň Prezidentiniň muzeýi - bu Garaşsyz Bitarap Türkmenistanyň taryhy medeniýetiniň ösüşine altyn harplar bilen ýazylan ýene bir sahypasydyr. 2009-njy ýylda muzeýiň döredilmegi Türkmenistanyň bitarap we täze özgertmeler zamanasynda mümkin bolup, ýurdumyzyň lideri ýokary medeniýetli, öz halkynyň taryhyna we däplerine hormat goýýan, ýurdumyzy halkara arenasyna çykarmaklyga çalyşýan adam-bu Türkmenistanyň Prezidenti Gurbanguly Berdimuhamedow.
Bina gireniňde şahsy nyşanlar: döwlet Baýdagy, Gerb we Garaşsyz,Bitarap döwletiň Prezidentiniň ştandarty, garaşsyzlygyň ruhy duýulýar.
Muzeý üç gatdan ybarat bolup, olaryň ikisi Prezident Gurbanguly Berdimuhamedow wezipä belleneli bäri döwletiň ösüş taryhy aýdyň görünýär. Üçünji gatda administratiw otaglar ýerleşýär.
Muzeýiň ekspozisiýasy 10 bölümden durýar we ekspozisiýa bilen tanyşlyk Türkmenistanyň kartasyndan başlanýar.
Türkmenistanyň syýasy kartasy –özüniň 448,1 müň kw km çäkleri,Köpetdag gerşleri, Garagum çöli we suw resurslary bilen, özüniň administratiw bölünen 5 sebiti bilen, tebigy baýlyklary we daşary ýurt goňşulary bilen ýurdumyzyň ajaýyp görnüşi bolup durýar. Ekspozisiýanyň ilkinji witrinalarynda şu gün muzeýiň iň gymmatly esbaby hasaplanýan türkmeniň gadymy däbiniň alamaty ,halk lideriniň dabaraly gutlanylyşy inagurasiýanyň resmi däbine giren – ak keçe ak ýola we gowy işlere ak pata berýär. Prezidente berlen saçak bolsa ýurdumyzyň bolçulygy we üpjünçiligi, ok-ýaýly serdesse bolsa halkyň birligini we jebisligini görkezýär.
2007-nji ýylyň 11 fewralynda Türkmenistanda hakyky halk häkimiýetiniň baýramçylygy, türkmeniň milli demokratiýasy tassyklanan Prezident saýlawlary geçdi.
Gurbanguly Berdimuhamedow ýurdumyzyň Prezidenti wezipesine geçininden soň köpsanly täze binalar açyp, ýaşaýyş jaýlary, administratiw edaralaryň, seýilgähleriň we mekdepleriň gurluşygynyň düýbi tutuldy.
Zallar Prezidentiň durmuşy we işi bilen bagly fotosuratlar we fotopannolar bilen bezelip, olar täze nesillermiziň audiowizual tehnikasynyň kömegi bilen ýurdumyzda bilim, ylym, medeniýet, sosial durmuş we dünýä ýurtlary bilen gatnaşyklar yzarlanyp utgaşyp gidýär.
Türkmenistanyň halkyndan daşary ýurt raýatlaryndan, kompaniýalardan we firmalardan, şeýle-de köpsanly daşary ýurt döwlet işgärleriniň eden sowgatlary ýurdumyzyň ösüşi we dabaralanmagy bilen bagly çeper bezelen kompozisiýany tamamlaýar.


text:
Katar bilen Hindistanyň arasynda täze deňiz ýoly liniýasy açyldy
Katar bilen Hindistanyň arasynda harydyň göniden daşalmagy üçin täze deňiz ýoly liniýasy açyldy
Kataryň Aragatnaşyk we transport ministrliginiň beýanatyna görä, täze liniýa bilen Katardaky Hamad porty bilen Hindistandaky Mundra we Nhawa Shewa portlarynyň arasynda hepde-de bir gezek anna günleri deňiz saparlary guralar.
Deňiz saparlarynda ilkinji etapda 710 konteýnerlik haryt daşalar.
Türk gämileriniň Er Ruweýş portuna, Russiýanyň we Hytaýyň başda durmagynda tapawutly ýurtlaryň hem Hamad portuna barmaklary üçin liniýalaryň sanynyň artdyrylmagy hakyndaky işler dowam edýär.
Ady agzalýan liniýalar Saud Arabystany, Birleşen Arap Emirlikleri we Bahreýin tarapyndan goýlan howa, gury ýer we deňiz embargosyna garşy göreşiň çäginde açyldy.


text:
NextTM hödürleýar
Halanan ýazgylar
Bölümler
Soňky jogaplar
9-njy fewralda geçirilen hökümetiň mejlisinde medeniýet ulgamyna gözegçilik edýän wise-premýer B. Abdyýewa Mary welaýatynyň çäginde ýerleşýän Daňdanakan galasynda arheologlar tarapyndan ýüze çykarylan täze tapyndylar barada habar berdi. Mary şäherinden 30 kilometr günbatarda ýerleşýän orta asyrlar döwrüne degişli bu ýadygärlikde gazuw-agtaryş işleri Beýik Ýüpek ýolunyň taryhy-medeni mirasyny öwrenmek boýunça işleriň çäklerinde alnyp barylýar.
Geçen ýylyň baharynda Taryhy we medeni ýadygärlikleri goramak, öwrenmek we rejelemek baradaky milli müdirliginiň, “Gadymy Merw” hem-de “Köne Sarahs” taryhy-medeni döwlet goraghanalarynyň hünärmenleriniň we arheologlarynyň bilelikdäki topary bu ýerde täze barlaglara başladylar. Geçen ýylyň güýz möwsüminde galanyň günorta-gündogar çetinde gazuw-barlag işleriniň geçirilmegi netijesinde täsin tapyndylar ýüze çykaryldy. Bu ýerde bişen kerpiçden gurlan gala diwarynyň we oňa ýanaşyk gurlan otaglaryň birnäçesiniň üsti açyldy, galanyň daş ýüzünde bişen kerpiçden örülip ýasalan suw geçirijiniň hem-de keramiki turbalaryň üsti açyldy.
Bulardan başga-da, arheologik gazuw-barlag işleriniň dowamynda bişen kerpiçden gurlan, otaglarynyň ýerleşişi adaty ýaşaýyş jaýlaryndan tapawutlanýan orta asyr desgasynyň üsti açyldy. Onuň otaglarynyň birinden köpsanly aýna önümleriniň bölekleri we abat saklanyp galan özboluşly çüýşe gaplaryň hem-de ownuk metal gurallaryň birnäçesi çykdy. Barlaghanada geçirilen deňeşdiriş-seljerme işleri bu täsin tapyndylaryň tebipleriň we lukmanlaryň guraly bolup hyzmat edendigini tassyklamaga mümkinçilik berýär.


text:
29 Ocak 2017 Pazar
Türkmenistanda Maýyp Adamlara Niýetlenen Mugt Ýaşaýyş Jaýlarynyň Gurluşygyna Badalga Berildi
Mälim bolşy ýaly, Ministrler Kabinetiniň 20-nji ýanwarda geçirilen mejlisinde hormatly Prezidentimiz Karara gol çekdi, Resminama laýyklykda, Aşgabat şäherinde we ýurdumyzyň ähli welaýatlarynda mümkinçilikleri çäkli adamlar üçin zerur bolan enjamlar bilen üpjün edilen, dört gatly köp öýli jaýlar bina ediler. Paýtagtymyzyň we welaýatlarynyň häkimlikleriniň buýurmasy boýunça olary ýerli gurluşyk kärhanalary gurar. Binalary şu ýylyň dekabr aýynda ulanmaga bermek göz öňünde tutulýar. Şunuň bilen baglylykda, hormatly Prezidentimiz Gurbanguly Berdimuhamedowyň nygtaýşy ýaly, bu jaýlardaky öýler maýyp adamlara hem-de durmuş goldawyna mätäç beýleki raýatlara tölegsiz esasda berler. Bu işi biz geljekde hem dowam ederis diýip, döwlet Baştutanymyz aýtdy.
Şu günler resminama laýyklykda, birnäçe welaýatlarda döwlet Baştutanymyzyň halkymyzyň gydymy ynsanperwerlik we köpasyrlyk ýagşy dessurlaryna daýanýan syýasatynyň möhüm ugruny alamatlandyrýan durmuş maksatly taslamalara badalga berildi. Şanly waka mynasybetli guralan dabaralara Türkmenistanyň Mejlisiniň Başlygy we deputatlary, welaýat, şäher häkimlikleriniň, kärhanalaryň we jemgyýetçilik guramalarynyň ýolbaşçylary, hormatly ýaşulular, ýaşlar gatnaşdylar.
Täze binanyň guruljak ýeriniň ýanynda ählumumy ruhubelentlik we baýramçylyk ýagdaýy emele geldi, bu meýdança howa şarlary, baýdaklar hem-de beýleki serişdeler bilen bezelipdir. Aýdym-sazlar ýaňlanýar, döredijilik toparlary joşgunly tans, aýdym-saz çykyşlary bilen bu çärä aýratyn öwüşgin çaýdylar.
Ýakyn günlerde ýurdumyzyň beýleki welaýatlarynda hem şeýle dabaralar ýaýbaňlandyrylar.
http://www.turkmenhabargullugy.com/turkmenistanda-mayyp-adamlara-niyetlenen-mugt-yasayys-jaylarynyn-gurlusygyna-badalga-berildi/
Kaydol: Kayıt Yorumları (Atom)


text:
Owganystanyň resmileri Jalalabatda “Save the Children” atly ýardam beriji halkara fonduna edilen hüjümde azyndan 2 adamyň wepat bolandygyny we 11 adamyň ýaralanandygyny aýdýarlar.
24-nji ýanwarda janyndan geçen hüjümçi guramanyň regional bölüminiň edara jaýynyň daşynda bombasyny partlatdy diýip, Nangarhar welaýatynyň häkiminiň metbugat wekili Attaullah Hogyani aýtdy. Onuň sözlerine görä, partlamanyň yzýany ýaragly adamlar binanyň içine giripdir, hüjümçileriň we howpsuzlyk güýçleriň arasynda ok atyşyk bolupdyr.
Nangarhar welaýatynyň polisiýasynyň başlygy Abdul Rahman Rahimi edaranyň jaýyny hüjümçilerden azat etmek boýunça çäreleriň dowam edýändigini Azat Ýewropa/Azatlyk Radiosyna aýtdy.
“Talybanyň” metbugat-wekili toparyň hüjüme gatnaşygynyň ýokdugyny aýtdy. Munuň öňýanynda “Talyban” toparynyň agzalary Kabulyň kaşaň myhmanhasyna hüjüm etdi. 20-nji ýanwarda bolan hüjümde azyndan 30 adam, şol sanda 14 daşary ýurtly wepat boldy.
Kabulyň Günbatar tarapyndan goldanýan hökümeti "Talybana" we beýleki söweşiji toparlara garşy durmaga synanyşýar.


text:
Okuw maksatly daşary ýurtlara gidýän türkmen talyplaryndan Türkmenistanyň Bilim ministrligine degişli ýerli bilim bölümlerinde hasaba durmak talap edilýär.
Türkmenistan barada täzelikleri çap edýän “Atavatan Türkmenistan” websaýty Türkmenistanyň Bilim ministrligine salgylanyp, daşary ýurtlara okamaga gidýän türkmen talyplarynyň özlerini hemişe ýaşaýan welaýatynyň Baş bilim müdirliklerinde we etrap bilim bölümlerinde hasaba aldyrmalydygyny ýazýar.
Maglumatda paýtagtyň ýaşaýjylarynyň bolsa, Aşgabat şäher Baş bilim müdirliginde hasaba alynýandygy aýdylyp, daşary ýurtlarda okamaga gidýän täze studentlerden we öň okuwyny dowam etdirýänlerden aşakdaky resminamalaryň talap edilýändigi bellenilýär.
Daşary ýurtda okuwa başlajak türkmen studentleri hasaba durmak üçin, ýerli bilim müdirliklerine baranda, öz ýany bilen çakylyk hatynyň, wizasynyň nusgalaryny, raýat pasportyny, daşary ýurda gitmek we gelmek üçin pasportyny we nusgalaryny alyp barmaly.
Daşary ýurtlaryň okuw jaýlarynda öň okuwyny dowam edýänlerden talyp şahadatnamasy we onuň nusgasy, raýat pasporty, daşary ýurda gitmek we gelmek üçin pasporty we olaryň nusgalary talap edilýär.
Bu talap we onuň sebäpleri bilen gyzyklanyp, Azatlyk Radiosynyň Türkmenistanyň Bilim ministrliginden kommentariý almak synanyşyklary başa barmady.
Emma Azatlyk Radiosynyň Aşgabatdaky çeşmeleri bu mesele bilen gyzyklanyp, Türkmenistanyň Bilim ministrligindäki Daşary ýurtlar bilen aragatnaşyk bölümi bilen habarlaşanda, jogapkär resmiler bu talabyň öňden hem bardygyny, ýöne häzir munuň resminama esasynda düzgünleşdirilendigini aýtdylar.
Şeýle-de, adynyň efirde agzalmazlygyny soran resmiler bu talabyň sebäplerini, daşary ýurtlarda 2010-njy ýylda Gyrgyzystanda bolan protestler ýaly wakalar bolanda, türkmen studentlerini öz wagtynda ýurda getirmek üçin edilýän tagallanyň bir bölegi diýip düşündirdiler.
Galyberse-de, olar Türkmenistanyň kanunçylygyna laýyklykda, raýatlaryň ýurduň banklary arkaly daşary ýurtlarda okaýan çagalaryna belli möçberde maliýe serişdesini ugratmagyna rugsat edilýändigini ýatladyp, bu meselede galplyk bolmazlygy üçin, “beýleki döwlet gulluklary bilen arkalaşykly işleýändiklerini” aýtdylar. Ýöne olar gürrüňi edilýän “beýleki döwlet gulluklaryny” aýdyňlaşdyrmakdan saklandylar.
Ýerli synçylaryň we ýaşaýjylaryň ençemesi bu çäräni Türkmenistanyň häkimiýetleriniň daşary ýurtlardaky türkmen raýatlarynyň nirededigini we näme edýändigini bilmek üçin edýän hereketleriniň biri diýip düşündirýärler.
Türkmenistanda daşary ýurtlarda okaýan ýa-da işleýän türkmenistanlylaryň şahsy maglumatlaryny we olaryň dokumentleriniň nusgasyny ýygnamak işleri mundan ozal hem birnäçe gezek geçirilipdi.
Geçen ýylyň mart aýynda Aşgabatda çagalary ýa-da beýleki bir maşgala agzasy daşary ýurtlarda okaýan ýa-da işleýän adamlar polisiýa departamentine çagyrylyp, soraga çekilipdiler.
Şonda Azatlyk Radiosy bilen söhbetdeş bolanlar polisiýa resmileriniň özlerinden Türkmenistanyň daşyndaky maşgala agzalary barada käbir resminamalary tabşyrmagy talap edendigini gürrüň beripdi.


text:
Birleşen Ştatlaryň Ysraýyldaky ilçihanasynyň Tramp administrasiýasy tarapyndan Ierusalimde geçirilen açylyş dabarasy ençeme hepde bäri barýan demonstrasiýalardan soňra dartgynlylygyň artmagyna getirip, Ysraýylyň ýaragly güýçleri duşenbe güni Gaza serhedinde onlarça palestinaly protestçini atyp öldürdiler.
Читайте также на русском
Palestinanyň Saglyk ministrligi 2014-nji ýyldan bäri palestinalylar üçin iň ganly gün bolan duşenbe güni 58 adamyň ölüp, 2700 adamyň hem ok degmegi ýa başga sebäpler netijesinde ýaralanandygyny habar berdi.
Gandöküşlikden soňra käbir ýurtlar, şol sanda Fransiýa, Britaniýa taraplary asudalyga çagyrdylar. Beýlekilerden has ýiti tankyt regional güýç Türkiýeden geldi. Ol muny “gyrgynçylyk” diýip atlandyrdy.
Ak tam bolsa Ysraýyly ätiýaçlyga çagyrman, Gazany dolandyrýan Hamaz toparyny günäläp, Ysraýyl harbylarynyň hereketlerini ýurduň serhetlerini goramak üçin edilýän iş diýip häsiýetlendirýän premýer-ministr Benýamin Netanýahuny goldady.
Waşington göni Ysraýylyň tarapyny çalmak bilen bir hepdäniň içinde özüni ýewropaly ýaranlaryndan iki gezek uzaklaşdyrdy. Ol Eýran bilen baglaşylan halkara ýadro ylalaşygyndan öten sişenbe güni çykmak bilen hem Fransiýany we Germaniýany gaharlandyrypdy.
Gazada barýan gazaply hereketleriň tersine, Ysraýylyň deňli-derejeli adamlary we myhmanlary Tel-Awiwden Ierusalime geçirilen amerikan ilçihanasynyň açylyş dabarasyna gatnaşdylar.
Edilen göçüm öten dekabrda mukaddes şäheri Ysraýylyň paýtagty diýip ykrar eden amerikan prezidenti Donald Trampyň beren wadasyny ýerine ýetirmegidir.
Netanýahu “beren wadalaryny ýerine ýetirmäge bolan batyrlygy” üçin Trampa minnetdarlyk bildirdi.
Birleşen Ştatlaryň Daşary gatnaşyklar komitetiniň region baradaky bölüminiň ýokary derejeli agzasy senator Tim Kaine (demokrat) ýagdaýy “pajygaly” diýip atlandyryp, “bu Birleşen Ştatlaryň problemany çözmäge synanyşýandygyny görkezenok, Birleşen Ştatlaryň problemadan gaçýandygyny görkezýär, bu bir gynançly zat” diýdi.
Palestinalylar Gündogar Ierusalimi özleriniň Iýordan derýasynyň günbatar kenarynda we Gaza zolagynda gurmagy umyt edýän döwletine paýtagt etmek isleýärler.
Ysraýyl bolsa şäheriň ähli bölegine, şol sanda onuň 1967-nji ýylda bolan Orta Gündogar urşunda basylyp alnyp, anneksiýa edilen we halkara derejesinde ykrar edilmeýän gündogar bölegine-de “özüniň baky we bölünişiksiz paýtagty” diýip garaýar.
Köp ýurtlar ýewreýleriň, musulmanlaryň, şeýle hem hristiýanlaryň mukaddes şäheri bolan Ierusalimiň statusy parahatçylykly çözgüdiň iň soňky etapynda kesgitlenmeli, ilçihanarlaryň ol ýere göçürilmegi bu ylalaşyga öňünden baha bermek bolar diýýärler.
Konflikte iki döwlet esasynda bir çözgüt tapmaga gönükdirilen gepleşikler 2014-nji ýyldan bäri doňup ýatyr.
Tramp beýanatynda Ysraýyl bilen palestinalylaryň arasynda parahatçylygyň ornaşdyrylmagyny özüne borç edinendigini aýtdy. Ol dabara hem özi gatnaşman, gyzy Iwankany, giýewisi Jared Kuşneri iberdi. Dabara şeýle hem Amerikanyň Orta Gündogardaky ýörite wekili gatnaşdy.
Netanýahu bilen dartgynly gatnaşykda bolan öňki prezident Barak Obamanyň tersine Tramp ahyrsoňy Ysraýylyň liderini berk goldady.
Netanýahu Eýran bilen baglaşylan ýadro geleşigini-de köp wagtlap tankytlap gelen adam. Tramp öten hepde Amerikanyň ýaranlaryny zeýrendirip, bu geleşikden hem çekildi.
Pentagon gazaply hereketlerden soňra Amerikanyň käbir ýurtlardaky ilçihanalarynyň howpsuzlygyny berkitmek üçin goşmaça harby deňiz güýçlerini ýerleşdirendigini aýtsa-da, bularyň haýsy ilçihanalardygy hakda maglumat bermedi. Ýöne atlandyrylmazlyk şerti bilen maglumat beren bir amerikan resmisi bularyň Amerikanyň Ysraýyldaky, Iordaniýadaky we Türkiýedäki ilçihanalaryny-da öz içine alýandygyny bildirdi.
Fransiýanyň prezidenti Emmanuel Makron özüniň öňümizdäki birnäçe günüň dowamynda regiondaky ähli taraplar bilen gepleşikleri geçirmegi planlaşdyrandygyny aýtdy.
Britaniýa hem Ysraýyldaky ilçihanasyny Tel-Awiwden Ierusalime göçürmek niýetiniň ýokdugyny we Birleşen Ştatlaryň bu işi bilen hem ylalaşmaýandygyny bildirdi.
Türkiýe Ysraýylyň howpsuzlyk güýçlerini gyrgynçylyk işini alyp barmakda aýyplap, Amerikanyň ilçihanasyny Ierusalime göçürmegi olary ruhlandyrdy diýdi.
Birleşen Ştatlar BMG-niň Howpsuzlyk Geňeşiniň duşenbe güni Kuweýt tarapyndan taýýarlanan “palestinaly parahat ilatyň öldürilmegine gynanç we gahar-gazap” bildirilýän beýannamasyny böwetläp, garaşsyz we açyk derňew geçirilmegine çagyrdy.
Müsür bilen Ysraýyl tarapyndan gabawda saklanýan dar Gaza zolagynda iki milliondan agdyk adam agyr ýagdaýda ýaşaýar.
Trampyň administrasiýasy özüniň Ysraýyl-Palestina boýunça täze parahatçylyk planyny düzüp, tamamlap gelýändigini aýdýar. Ýöne onuň haçan aýan ediljekdigi häzirlikçe belli däl.


text:
Soňky döwürde ulanylmaga berilýän köp el telefonlarynyň suw geçirmeýän funksiýalary bar. Bu boýunça birnäçe testler geçirildi we size häzir şol testiň netijeleri barada aýdyp geçjek.
Birinji testde 35 sany smartfonlar 1 metr çuňlukdaky doly suwly kolba salyndy, we smartfonlary suwuň içinde 30 minut sakladylar.
Testden doly üstünlikli geçenler:
- LG G6
- Samsung Galaxy A3 (2017);
- Samsung Galaxy A7 (2017);
- Samsung Galaxy Note 7;
- Samsung Galaxy Note 8;
- Samsung Galaxy S8;
- Samsung Galaxy S8+;
- Sony Xperia M5;
- Sony Xperia XZ Premium;
- Sony Xperia Z3+ E6553;
- Sony Z5 Premium
Test döwründe bir kemçilik ýüze çykaran smartfonlar :
- HTC U11
- Samsung Galaxy A5 (2017)
Bu smartfonlary suwdan çykaryp, işledilende olaryň ses beriji enjamlaryna suw giripdir. Şonuň üçin bu smartfonlar ikinji derejeli suw geçirmeýän smartfonlar hasaplanylýar.
Testden gowy geçen smartfonlar:
- iPhone 7;
- iPhone 7 Plus;
- iPhone 8;
- iPhone 8 Plus;
- iPhone X;
- CAT S60;
- Google Pixel 2;
- Google Pixel 2 XL;
- HTC Desire Eye;
- LG V30;
- Samsung Galaxy S7 Edge;
- Samsung Galaxy S5 Neo;
- Sony Xperia X Performance;
- Sony Xperia XZ;
- Sony Xperia XZs;
- Sony Xperia XZ1;
- Sony Xperia XZ1 Compact;
- Sony Xperia M4 Aqua Dual.
Bu smartfonlar suwdan çykarylyp, guradylanda olaryň mikrofonlary we ses beriji enjamlary işlemändir. Emma doly guradylandan soň bu kemçilikler öz – özünden aýrylypdyr
Testden geçmedik smartfonlar:
- Samsung Galaxy S7;
- Samsung Galaxy Xcover 3.
Bu iki smartfonlar suwdan çykarylandan soň, biriniň ekrany, beýlekisi düýbünden işlemändir.
Bu günki tema peýdalymy? Pikiriňi teswirlerde görkez.
2,058 gezek okaldy


text:
talyplar.com adresi gyzykly hem-de gerekli bloglary paýlaşylýan saýt eken. Ýöne bu ýere 3-4 gün bäri girýänim üçin düşünmän galdym. Köp kişiniň paýlaşýan bloglaryny uly gyzyklanma bilen okaýaryn, şonda-da bu adress nämä niýetlenenine gaty düşünmedim. Ylmy täzelikleri, wakalary, bloglary paýlaşmalymy?!
Men öz durmuşym (alan sapaklarym, öwrenen durmuş tejribelerim) barada ýazmagy halaýaryn , ýazýan zatlarym bu ýer üçin artykmaç bolarmyka?! Ýa gyzyklanma bilen yzarlaýjylarymy artdyryp bilermikäm. Ýöne ýazjak zatlarymyň köpüsi okanyňda täsirli bolsa-da, kän bir ähmiýetli bolmajak zatlaram bolup biler. Hem öňki line'daky "Konsultant", "OkgunlYlar"... ýaly bloggerlere bu ýerde gabat gelip bolmazmy?
Haýsy ugra niýetlenen?!
talyplar.com adresi gyzykly hem-de gerekli bloglary paýlaşylýan saýt eken. Ýöne bu ýere 3-4 gün bäri girýänim üçin düşünmän galdym. Köp kişiniň paýlaşýan bloglaryny uly gyzyklanma bilen okaýaryn, şonda-da bu adress nämä niýetlenenine gaty düşünmedim. Ylmy täzelikleri, wakalary, bloglary paýlaşmalymy?!
-
garayolly68
2 months ago
- Onuñ hic hili artykmaclygy bolmaz, Yeser.Yazyber. Yogsa da yazyan zatlaryñ bn hemma yaranyp bilmersiñ.Icinde añlan,dushunen tapylar. Magtymguly aydyar a
,,Tarashlap shaglatgyn koñle geleniñ"diyip.


text:
***
Türkmenistanyň Prezidentiniň Karary bilen, Türkmenistanyň Ministrler Kabinetiniň Başlygynyň orunbasary Rejep Bazarow Araly halas etmegiň halkara gaznasynyň Müdiriýetiniň Türkmenistandan agzasy edilip bellenildi.
***
Türkmenistanyň Prezidentiniň Karary bilen, Bäşimow Kerim Yslamowiç işde goýberen düýpli kemçilikleri üçin, Ahal welaýatynyň Kaka etrabynyň häkiminiň orunbasary wezipesinden boşadyldy.
***
Türkmenistanyň Prezidenti Buýruga gol çekdi. Resminama laýyklykda, wezipe borçlaryny göwnejaý ýerine ýetirmän, etrapda işleri talabalaýyk guramakda ýol beren kemçilikleri üçin, Ahal welaýatynyň Gökdepe etrabynyň häkimi Gurbanow Ýazmuhammede berk käýinç yglan edildi.
***
“Türkmenistanyň Mejlisi hakynda” Türkmenistanyň Kanunynyň 33-nji maddasyna laýyklykda, Türkmenistanyň Mejlisi karar kabul etdi. Resminama laýyklykda, Türkmenistanyň Mejlisiniň Mary welaýatynyň 103-nji “Zarpçy” saýlaw okrugy boýunça deputaty Rejep Bazarowyň Türkmenistanyň Ministrler Kabinetiniň Başlygynyň orunbasary wezipesine bellenilmegi bilen baglanyşykly, onuň deputatlyk ygtyýarlyklary möhletinden öň, 2016-njy ýylyň 29-njy aprelinden ýatyrylan diýlip hasap edildi.


text:
şu gün Eýran ilaty 22-nji bahman ýol ýörişiniň soňunda çykarlan kararhatda Eýrana garşy Amerikanyň amala aşyrýan syýasatlaryna Ýewropalylaryň hemralyk etmegi kabul ederlikli däldir diýip nygtadylar.
Eýran milleti şeýle-de bu kararhatda ýurduň bütin jogapkärlerinden we resmilerinden imperializm düzgüniň Eýrana garşy amala aşyrýan hereketlerine garşy çäre görmeklerini we Eýran halkynyň hukukyny kämil üpjün etmek ugurda garşylykly hereketlere baş goşmaklaryny islediler.
Eýran Yslam respublikasynyň gazananlary we üstünlikleri umumadamzady halas ediji nusga höküminde bütin musulmanlaryň we bütindünýä azada ynsanlaryň buýsanjydyr diýlip 22-nji bahman ýol ýörişiniň soňunda çykarlan kararhatda nygtalandyr.


text:
Türkmenistanyň Döwlet medeniýet merkeziniň Döwlet muzeýi 2017-nji ýylyň 3-nji martynda Halkara zenanlar güni mynasybetli gurnan “Zenan kalbynyň gözelligi” atly sergisiniň açylyşyna ony synlamak isleýänleriň hemmesini çagyrýar.
Zenan kalbynyň gözelligi
Baharyň gelmegi bilen, ýaşyl reňkli baýdagy buýsanç bilen parlaýan ýurdumyzda Halkara zenanlar güni mynasybetli geçirilýän baýramçylyk çäreleri şatlyk-şowhuna beslenýär. Her ýyl hormatly Prezidentimiz bu baýramçylyk mynasybetli kümüş saçly käbelerimizi, baýdak boýly gelinlerimizi, eýjejik uýalarymyzy, çagalar bagynyň körpe gyzjagazlaryny, okuwçy we talyp gyzlarymyzy özüniň Şa serpaýy bilen begendirýär.
Halkymyz adamzat taryhynyň irki döwürlerinden başlap gelin-gyzlara aýratyn söýgi we hormat bilen garapdyr. Geçmişde gelin-gyzlarymyz edermenlikde, pahim-paýhaslylykda erkek adamlardan pes oturmandyrlar. Olar dokaýan halylarynda, çekýän keşdelerinde halkymyzyň taryhyny özboluşly şekilleriň, nyşanlaryň üsti bilen bermegi başarypdyrlar we gadymyýetimizi şu günümize baglapdyrlar. Şu günlere çenli gelip ýeten milli egin-eşiklerimiz, gündelik durmuş bilen bagly däp-dessurlarymyz üçin hem gelin-gyzlarymyza, enelerimize, mamalarymyza minnetdar bolmalydyrys.
Berkarar döwletiň bagtyýarlyk döwründe türkmen gelin-gyzlary ýurdumyzda alnyp barylýan giň gerimli işlere mynasyp goşantlaryny goşýarlar. Olar ykdysadyýetiň her bir pudagynda zähmet çekmek bilen, öz başarnyklaryny görkezýärler. Ýurdumyzyň syýasy, jemgyýetçilik durmuşynda hem gelin-gyzlarymyz möhüm orun eýeleýär.
Hormatly Prezidentimiz Gurbanguly Berdimuhamedow gelin-gyzlarymyzyň çekýän zähmetine, alyp barýan köptaraply işine mynasyp baha berýär. Döwlet sylaglaryna eýe bolýanlaryň arasynda gelin-gyzlaryň köp duş gelmegi munuň aýdyň mysalydyr.
Türkmen gelin-gyzlary bilim almaga hem uly höwes bildirýärler. Ýokary okuw mekdeplerinde okaýan talyplaryň uly bölegi gelin-gyzlardan ybaratdyr. Bu ýagdaý geljekki nesillerimiziň hem ylymly-bilimli adamlar bolup ýetişmekleriniň möhüm girewidir. Çünki maşgalada çaga, esasan, ene tarapyndan terbiýelenýär. Ylymly-bilimli enäniň öz çagalaryny hem ylymly-bilimli adamlar edip ýetişdirmäge çalyşjagy öz-özünden hem düşnüklidir.
Türkmenistanyň Döwlet medeniýet merkeziniň Döwlet muzeýinde Halkara zenanlar gününe bagyşlap „Zenan kalbynyň gözelligi“ atly sergi gurnaldy. Bu sergide muzeýiň gaznasynda goralyp saklanylýan zenan şaý-sepleri, halylaryň birnäçe görnüşi, ussat suratkeşlerimiziň çeken eserleri hem-de häzirki döwürde döredilen zergärçilik eserleriniň birnäçesi görkezilýär. Şonuň ýaly-da, bu ýerde milli zenan lybaslarymyzyň gadymy nusgalary-da sergilendi. Nakgaşlaryň çeken eserlerinde bolsa ajaýyp gülleriň şekili, çeper elli gyz-gelinlerimiziň döreden önümleri öz beýanyny tapýar. Zergärçilik eserlerinde berkarar döwletimiziň bagtyýarlyk döwrüniň beýik ösüşleri wasp edilýär.


text:
31 Mart 2016 Perşembe
Küştdepdi Tansy
Küştdepdi Tansy
http://www.turkmenhabargullugy.com/gallery_photo.php?pg_id=2884
http://www.turkmenhabargullugy.com/gallery_photo.php?pg_id=2884
Türkmenistanyň Howa Maglumaty 01.04.2016
Türkmenistanyň Howa Maglumaty
01.04.2016
Aşgabat
+10... +12°
Türkmenbaşy
+10... +12°
Balkanabat
+11... +13°
Mary
+10... +12°
Türkmenabat
+12... +14°
Daşoguz
+11... +13°
http://www.turkmenhabargullugy.com/
01.04.2016
Aşgabat
+10... +12°
Türkmenbaşy
+10... +12°
Balkanabat
+11... +13°
Mary
+10... +12°
Türkmenabat
+12... +14°
Daşoguz
+11... +13°
http://www.turkmenhabargullugy.com/
Türkmenistanda Milli Goşunyň Söweşjeň Taýýarlygynyň Gözden Geçirilişi Dowam Edýär
Mälim bolşy ýaly, Türkmenistanyň Prezidenti, ýurdumyzyň Ýaragly Güýçleriniň Belent Serkerdebaşysy goşun generaly Gurbanguly Berdimuhamedowyň milli goşunymyzyň harby bölümlerini söweşjeň taýýarlyk derejesine getirip, görkezme söweşjeň-taktiki tälim beriş hereketlerini geçirmek barada beren Buýrugyna laýyklykda, söweşjeň taktiki tälim beriş çäreleri dowam edýär. Şu gün döwlet Baştutanymyz görkezme söweşjeň taktiki tälim beriş hereketlerine gatnaşyp, onuň geçirilişini synlady.
Ir bilen döwlet Baştutanymyz dikuçary özi dolandyryp, görkezme söweş-taktiki tälim beriş pursatlarynyň geçýän ýerine geldi.
Görkezme harby-taktiki çäreleriniň başlamazynyň öňüsyrasynda Türkmenistanyň Prezidenti, ýurdumyzyň Ýaragly Güýçleriniň Belent Serkerdebaşysy bu ýerde häzirki zaman harby we ýöriteleşdirilen tehnikalaryň sergisini synlady. Olar soňky döwürde milli goşunymyzyň ygtyýaryna gelip gowşan häzirki zaman harby tehnikalarydyr. Bu ýerde görkezilýän tehnikalaryň köpüsiniň şu günki geçirilýän harby okuw-türgenleşiklerine gatnaşýandygyny bellemeli.
Bu ýerde görkezilen harby tehnikalar we olaryň söweşjeň aýratynlyklary bilen tanşyp, döywlet Baştutanymyz milli goşunymyzyň maddy-enjamlaýyn binýadynyň mundan beýläk-de berkidilmegi, harby gullukçylaryň hünär derejesiniň yzygiderli ýokarlandyrylmagy ugrunda döwletimiziň mundan beýläk-de alada etjekdigini aýtdy. Hormatly Prezidentimiz Gurbanguly Berdimuhamedow özüniň kysymy boýunça has täze bolan bronly harby tehnikanyň häsiýetli aýratynlyklaryny barlap görmek maksady bilen, ony özi dolandyryp gördi.
Milli goşunyň söweşjeň taýýarlygyny gözden geçirmek maksady bilen guralan harby çäräniň dowamynda döwrebap tehnikalaryň aýratynlyklary, olaryň söweşjeň ukyplary doly äşgär edilýär. Ýurdumyzyň Ýaragly Güýçleriniň şahsy düzümleri Ýaragly Güýçleriň Belent Serkerdebaşysy Gurbanguly Berdimuhamedowyň göreldesine eýerip, döwrebap harby tehnikalara ussatlyk bilen erk edip, öz öňlerinde goýlan wezipeleri abraý bilen ýerine ýetirmek ugrunda zerur tagallalary edýärler.
Döwlet Baştutanymyz milli goşunymyzyň şahsy düzümleriniň häzirki zaman harby—söweşjeň tehnikalaryny netijeli peýdalanmaklary, olaryň hünär derejesiniň ýokarlandyrylmagy hem-de bu ugurda öňde goýlan wezipeleriň üstünlikli ýerine ýetirilmegi babatda ähli zerur tagallalaryň görülmegi hakynda degişli ýolbaşçylara birnäçe tabşyryklary berdi.
Soňra milli Liderimiz görkezme taktiki-t-lim beriş türgenleşigine gatnaşyp, bu ýerde ýaýbaňlandyrylan çäreleri synlady.
Bu ýerde we ýurdumyzyň beýleki goşungalalarynyň çäklerindäki okuw merkezlerinde geçirilen harby türgenleşiklere syn etmek göni aragatnaşyk arkaly ýola goýuldy.
Watan goragçylarynyň öňünde durýan wezipeler, hemişe ýokary derejedäki söweşjeň taýýarlygy gazanmak ugrunda geçirilýän yzygiderli türgenleşiklerden, dürli ot açyş ýaraglarydyr harby tehnikalara, söweşjeň uçarlara ussatlyk bilen erk etmek endiklerini kämilleşdirmekden, dürli şertlerdäki tabşyryklary ýerine ýetirmek üçin berk beden taýýarlygyny gazanmakdan ybarat bolup durýandygyny bellemeli. Watan goragçylary islendik pursatda öňde goýlan wezipelere üstünlikli amal etmek maksady bilen, söweşjeň taýýarlyk derejelerini yzygiderli ýokarlandyrýarlar, dürli söweşjeň enjamlara, harby tehnikalara kämil derejede ussatlyk bilen erk etmegi başarýarlar. Şeýle hem olar dürli şertlerde islendik wezipeleri ýerine ýetirmek üçin zerur bolan beden taýýarlyklaryny üpjün edýärler.
Türkmenistanyň Döwlet serhet gullugynyň şahsy düzümi şu günki geçirilýän görkezme söweş-taktiki hereketlerine gatnaşýarlar. Olar kämil derejedäki sowutly söweş tehnikalarynda söweş tertibini ýaýbaňlandyrýarlar. Häzirki wagtda Serhet goşunlarynyň düzümine häzirki zamanyň iň kämil harby tehnikalary gelip gowuşýar. Bu harby tehnikalar pulemýotlardan nyşanalara dürs ot açýarlar. Bu harby tehnikalary dürli tebigy şertlerde döwlet serhedimiziň ygtybarly goragyny üpjün etmekde örän ähmiýetlidir.
Serhet goşunlarynyň bölümleri wezipäni üstünlikli ýerine ýetirip, ot atyş sepgidinden çykýarlar. Dünýäniň iň kämil harby tehnikalary we sowutly awtoulaglary bolan bu tehnikalar, kuwwatlylygy, hereket tizlikleri we ýokary geçirijiligi bilen tapawutlanýar hem-de eziz Watanymyzyň dürli geografik şertlerinden geçýän Döwlet serhedimiziň ygtybarly goragyny üpjün etmekde netijeli ulanylýar.
Söweşjeň hereketleri ýurdumyzyň Ýaragly Güýçleriniň howa hüjüminden goranmak goşunlary dowam edýärler. Bu ýerde ýörite uçar nyşanlary asmana uçurylýar. Howadaky 1-nji uçar nyşany häzirki döwürde dünýä ýüzünde iň kämil hasaplanylýan döwrebap asmana atyjy raketa toplumy bilen ýok edilýär.
Ýeri gelende aýtsak, asmana atyjy raketa toplumy Mary welaýatynyň çäginde ýerleşýän harby-taktiki söweşjeň dolandyryş meýdanynda ýaýbaňlandyrylan söweşjeň hereketlerde hem netijeli ulanylýandygyny, onuň hem “Türkmen Älem-52oE” aragatnaşyk hemrasy arkaly göni aragatnaşykda görkezilýändigini bellemeli.
Deňiz tälim meýdanynda gämi urgy toparlary Hazar deňzimiziň araçäklerini şertli garşydaşdan goramak üçin, söweş atyşyklaryny geçirýärler. Deňiz tälim meýdanynda geçirilýän türgenleşigiň barşynda Harby-deňiz güýçleriniň we Serhet goşunlarynyň gämi urgy toparlary, deňiz-pyýada bölünmeleri, howa hüjüminden goranyş bölümleri hem-de raketa goşunlary we artilleriýa bölümleri deňiz araçäklerine aralaşan şertli toparlary ýok etmek üçin bellenen çäklerde ýaýbaňlanyp zarba urgularyny geçirdiler. Bellenen wagtda ýurdumyzyň Ýaragly Güýçleriniň Harby-howa güýçleriniň we howa hüjüminden goranmak goşunlarynyň MIG-29 kysymly söweşjeň uçarlary howa söweşini alyp bardylar. Häzirki wagtda tehniki taýdan üpjünçiligine aýratyn üns berilýän ýurdumyzyň Harby-howa güýçleri Türkmenistanyň deňiz çäkleriniň we guryýer serhediniň howa giňişligini ygtybarly goraýar.
Howa giňişliginde «Su-25» kysymly söweşjeň uçarlary dürli çylşyrymly hereketleri amala aşyryp, asman giňişliginde howa söweşini ýerine ýetirdiler. Şertli howa söweşiniň barşynda MIG-29 söweşjeň uçarlary hüjüm edip, ýokary derejedäki taktiki emelleri görkezdiler.
Söweş hereketleri alnyp barlanda, artilleriýa ýaraglary söweşe ilki başlap, garşydaşa uly zyýan ýetirmek bilen, pyýada we tank goşunlarynyň şowly hüjüm etmeklerine amatly şertleri döredýär. Şonuň üçin hem artilleriýa ýaraglarynyň nyşana dürs urup, ony hatardan çykarmagy örän möhümdir. Özi ýöreýän artilleriýa desgalary bu wezipä abraý bilen hötde gelýärler. Bu kuwwatly artilleriýa desgalary nyşanalary hatardan çykarmakda ussatlyk görkezýär.
Guryýer goşunlary garşydaşyň guryýer toparlanyşynyň urgularyny serpikdirmek, eýeleýän etraplaryny we serhetlerini saklamak, güýç bilen giren goşunlary derbi-dagyn etmek üçin şertleri döretmek we olary ýeňlişe sezewar etmek üçin niýetlenendir. Guryýer goşunlarynyň iň kuwwatly harby tehnikalary bolan T-72 kysymly kuwwatly tanklar ot açyş sepgidini eýelemek üçin okgunly hereket edýärler. T-72 kysymly kuwwatly tanklar hereketiniň dowamynda öňdäki nyşanalara garşy ot açýarlar.
Häzirki zaman söweşi tanklary, artilleriýany hem-de beýleki kuwwatly söweş tehnikalary ulanmak bilen, oňa gatnaşýan ähli goşunlaryň birleşdirlen güýçleri bilen alnyp barylýar.
Kuwwatly tanklar ot açyş sepgidine gelenlerinden soňra, öňdäki nyşanalara pulemýodyndan ot açýar. Tanklar birlikde zalp bilen ot açýarlar hem-de nyşanalary bellenen araçäkde hatardan çykarýarlar.
Soňra Bereket goşungalasynyň türgenleşik merkezinde kuwwatly T-72 tanklaryň söweş hereketleri geçirilýär. Bu ýerde alnyp barylýan söweşjeň harby hereketler “Türkmen Älem 52oE” milli aragtanaşyk hemrasynyň üsti bilen wideo aragatnaşyga çykarylýar.
Ýurdumyzyň Ýaragly Güýçleriniň Bereket goşungalasynda ýerleşýän okuw-türgenleşik merkezinde Guryýer goşunlarynyň esasy urgy güýji bolan tankçylar bölünmeleri özleriniň söweş ussatlygyny görkezýärler. Tankçylyk bölünmeleri batalýonlaýyn, rotalaýyn we wzowdlaýyn ýaýbaňlanyş sepgitlerinde özara sazlaşykly hereketleri ýerine ýetirdiler.
Guryýer goşunlarynyň howa hüjüminden goranmak goşunlarynyň düzümindäki harby tehnikalary ot atyş gönükmesini ýerine ýetirmek üçin bellenen sepgide tarap hereket edýärler.
Garşydaşyň pes belentlikden uçýan uçarlaryny we garşydaşyň howa nyşanalaryny ýok etmek üçin niýetlenen Guryýer goşunlarynyň asmana atyjy raketa toplumlary ot atyş orunlaryny eýeläp, bellenen aralykdaky nyşanalara garşy ot açýar. Nyşanalar mergenlik bilen hatardan çykarylýar.
Dolandyryş nokadynyň öňünde BMP-2 söweş tehnikalary ýörite goýlan nyşanalara garşy ot açmagyny dowam edýär. BMP-2 kysymly pyýada goşunyň söweş tehnikasyna erk edýän harby gullukçylar ot açyş urgusy bilen nyşanany hatardan çykaryp, öz ussatlyklaryny görkezdiler.
Milli goşunyň söweşjeň taýýarlygynyň duýdansyz gözden geçirişiň barşynda şertli duşmany ýok etmek boýunça ýaýbaňlandyrylan söweş hereketleri Serhetabat goşungalasynda hem ýaýbaňlandyryldy. Bu ýerde motoatyjy bölümeler tarapyndan geçirilýän söweşjeň hereketler wideoaragatnaşyk arkaly alnyp görkezildi.
Raketa goşunlary we artilleriýa bölünmeleri şertli garşydaşy ýitgä sezewar etmek hem-de amatsyz ugra ýaýbaňlanmaga mejbur etmek maksady bilen,olaryň hereket edýän hatarlaryna netijeli urgy geçirýärler. Bu ýerde hem häzirki döwürde goşun bölümlerinde iň kämil hasaplanylýan asmana atyjy raketa toplumy arkaly nyşanalara ot açyş geçirildi.
Zynjyrly mina germewleýji söweş meýdanlarynda topragyň içinde nikaplama bilen ýa-da topragyň üstünde nikaplamazdan mehanizmleşdirilen tanka garşy minalary gurnamak üçin niýetlenendir. Onuň söweş toplumynda 208 sany mina bar. Söweş hasabaty 3 adamdan ybarat bolan bu mina goýujy maşynyň, 1 metr çuňluga çenli mina goýmaga ukyby bar.
MT-12 kysymly 3 topdan ybarat tanka garşy wzwody amatly ot açyş meýdançasyny eýelemek üçin edýän hereketi gury ýerde agdyklygy gazanmakda ähmiýetlidir. Şol nukdaýzanardan şertli garşydaşyň tanklaryna garşy göreşmek hem-de ony hatardan çykarmak üçin, esasy güýçleriň jemlenen ugurlarynda tanka garşy ätiýaç döredilýär.
Tanka garşy wzwody öňdäki nyşanalar boýunça jemlenen ot açyşyny urgusyny amala aşyrdylar. MT-12 tanka garşy wzwodynyň täsirli ot atyş urgulary netijesinde, türgenleşik meýdanyndaky bellenen nyşanalar hatardan çykarylýar.
Görkezme söweşjeň-taktiki tälim beriş türgenleşigiň barşynda guryýer goşunlarynyň granat atyjylary hem söweş ussatlyklaryny görkezmek üçin geldiler. Häzir goranyşyň öňdäki hatarynda ýerleşen granat atyjylar ot atyşy başlarlar. Ilki bilen tanka garşy granat atyjydan ot açylýar. Ot atyşyň netijesinde nyşana ýok edilýär.
Goranyş söweşi alnyp barlanda, goranyşyň öňdäki çägini böwsüp geçen şertli garşydaşyň tanklaryny we sowutly tehnikalaryny serpikdirmek üçin niýetlenen tanka garşy ätiýajyň düzüminde RPG-7 we AGS-17 kysymly granat atjylaryň hereketi zerur bolup durýar .Olaryň bellenen nyşana dürs urmaklary netijesinde nyşanalar hatardan çykarylýar.
Raketa goşunlary we artilleriýanyň reaktiw söweş maşynlaryndan zalp bilen ot açylýar. Olar uly çuňlukdaky şertli nyşanalar boýunça ot açmaklygyny dowam etdirýär.
Ýurdumyzyň Ýaragly Güýçleriniň artilleriýa bölümçeleri söweş tehnikalarynda şertli garşydaşyň ot açyş sepgitlerine yzygiderli ot açyş zarbasyny geçirýär. Olaryň hereket edýän ugry boýunça reaktiw artilleriýa tehnikalaryndan yzygiderlilikde urgy geçirilýär.
Şeýle hem şertli minaly meýdançada howpsuzlandyryş toplumy bilen pyýada geçelge ýasalýar. Munuň özi pyýada goşunlaryň bökdençsiz hereketini üpjün etmek üçin niýetlenendir.
Milli goşunymyzyň himiýa düzümleriniň häzirki döwürde iň kämil hasaplanylýan ot zyňyjy harby tehnikasy herekete girizilýär. Ol şertli garşydaşyň ýeňil sowutlanan tehnikalaryny hatardan çykarmak, kerpiç-beton bukalgalary ýok etmek üçin niýetlenendir.
Söweş hereketleri alnyp barlanda minaly meýdanlarda partladyş usuly bilen geçelgeleri açmak üçin niýetlenen minasyzlandyryjy gural, partlamak usuly bilen hereket edýän goşunlarymyzyň bölünmelerine geçelge döredýär. Bu gurala erk edýän harby gullkçylar öz usatlyklaryny görkezýärler.
Söweşjeň ýagdaýa ýakyn harby hereketleriň barşynda motoatyjy bölünmeleriň hereketini goldamak zerurlygy ýüze çykýar. Şu maksat bilen artilleriýa topy, howa partlamasyny amala aşyrmak bilen ot atyş wezipesini ýerine ýetirýär. Söweşjeň hereketleri alnyp barlanda artilleriýa ýaraglary şertli garşydaşa uly zyýan ýetirmek bilen, pyýada we tank goşunlarynyň amatly hüjüm etmekleri üçin zerur şertleri üpjün edýär. Şonuň üçin artilleriýa ýaraglarynyň nyşana dür urup, ony hatardan çykarmagy örän möhümdir.
Ýörite maksatly toparlaryň mergenleri öz goşunlarymyzyň söweş hereketleriniň howpsuzlygyny üpjün etmek we şertli garşydaşyň esasy güýçlerini ýok etmek üçin, şertli garşydaşy aňladýan nyşanalar boýunça mergenlik bilen ot açýarlar. Ýörite maksatly toparlar hereket edende, öňde goýlan wezipäni birkemsiz ýerine ýetirmek üçin mergenlere möhüm orun degişlidir.
Türkmenistanyň Goranmak ministrliginiň, Milli howpsuzlyk ministrliginiň, Içeri işler ministrliginiň hem-de Döwlet Serhet gullugynyň ýörite maksatly bölümleri dessin hereket bilen zabt etmek, taktiki ot açyş emellerini ýerine ýetirmek, söweş hereketlerde özara penalamak we dolandyrmak boýunça hereketleri başarjaňlyk bilen alyp barýarlar. Ýörite maksatly topar, söweş hereketiniň sazlaşykly hem-de ussatly amala aşyrylmagyny gazanmak üçin aýgytly, çalasyn hereket edýärler.
Şunlukda harby tehnikalara we ýaraglara ussatlyk bilen erk etmekde has tapawutlanýan ýurdumyzyň Ýaragly Güýçleriniň harby gullukçylary özleriniň ussatlyk derejelerini yzygiderli ýokarlandyrýarlar. Munuň özi ýurdumyzyň jhli künjeklerinde ýaýbaňlandyrylan söweşjeň-harby hereketlerde has aýdyňlygy bilen ýüze çykdy. Bu bolsa Bitarap Türkmenistanyň goranmak häsiýetine eýe bolan Harby doktrinasynyň we ýurdumyzyň harby söweşjeň taýýarlygynyň ýokary derejede mynasypdygyny alamatlandyrýar. Munuň özi döylet Baştutanymyzyň tagallasy bilen, Türkmenistanyň Ýaragly Güýçleriniň goranyş ukybyny artdyrmaga gönükdirilen köpugurly harby özgertmeler üstünlikli amala aşyrylýandygynyň nobatdaky subutnamasydyr.
Türkmenistanyň Prezidenti, ýurdumyzyň Ýaragly Güýçleriniň Belent Serkerdebaşysy, goşun generaly Gurbanguly Berdimuhamedow Watan goragçylarynyň mundan beýläk-de mukaddes harby borja we watançylyk kasamyna wepaly gulluk etjekdiklerine, olaryň ýurdumyzyň parahatçylygyny, asudalygyny, halkymyzyň abadan durmuşyny jan aýaman gorajakdyklaryna ynam bildirdi we tutuşlygyna goranyş häsiýetine eýe bolan Türkmenistanyň Harby doktrinasynyň yzygiderli berkidilmegi, ýurdumyzyň Harby we hukuk goraýjy edaralarynyň maddy-enjamlaýyn binýadynyň pugtalandyrylmagy ugrunda döwletimiziň yzygiderli alada etjekdigini aýtdy.
Soňra Döwlet Baştutanymyz şu günki çärä gatnaşyjylara alyp barýan asylly işlerinde üstünlik arzuw edip, bu ýerden ugrady.
Dürli goşun bölümleriniň harby-taktiki hereketlerini gözden geçirmek dowam edýär.
Hindistan 1-2 Türkmenistan
Türkmenistanyň fubol boýunça ýygyndysy 2016-njy ýylda geçiriljek dünýä çempionatynyň saýlama oýunlarynyň ahyrky duşuşygynda Hindistanyň ýygyndysyny 2:1 hasabynda ýeňdi. Lakkadiw deňziniň gözel kenarynda ýerleşen Koçin şäherinde geçen duşuşygyň birinji ýarymy ýer eýeleriniň artykmaçlygy bilen tamamlandy. Duşuşygyň 26-njy minudynda öz derwezelerine bir topy goýberendiklerine garamazdan, bu şowsuzlyk ildeşleriimizi birjik-de ruhdan düşürmedi. Olar oýnuň gidişini öz ellerine alyp, garşydaşlarynyň derwezesine hüjümi güýçlendirdiler. Eýýäm ikinji ýarymyň başynda türkmen futbolçylarynyň aýgytly hüjümleri öz netijesini berdi. Oýnuň 48-nji minudynda Arslanmyrat Amanow hasaby deňlemegi başardy. Ildeşlerimiz munuň bilen kanagatlanman, depgini has hem güýçlendirdiler. Olaryň duşuşygyň 70-nji minudynda geçiren hüjümi netijeli tamamlandy. Türkmenistanyň ýygyndysyna ýeňiş getiren topy derwezä Serdaraly Ataýew geçirdi.
Şeýlelikde, 2018-nji ýylda geçiriljek dünýä çempionatynyň saýlama oýunlarynyň "D" toparynda çykyş eden Türkmenistanyň ýygyndysy geçiren 8 duşuşygyndan 13 utuk toplap, öz çykyş eden toparynda 3-nji orny eýeledi. Bu netijäniň ildeşlerimize 2019-njy ýylda geçiriljek Aziýanyň çempionatynyň geljek ýylda başlajak saýlama duşuşyklarynda çykyş etmäge hukuk berýänligine garamazdan, bu görkeziji bilen kanagatlanmak bolmaz. Çünkihormatly Prezidentimiziň Türkmenistanda sporty ösdürmek üçin edýän aladalary türgenlerimizi has ýokary netijeler görkezmäge borçly edýär. Bu saýlama duşuşyklaryň aýry-aýry oýunlarynda ildeşlerimiziň oňat mazmunly oýun görkezendikleri türkmen futbolçylarynyň netijelerini has ýokarlandyrjakdygyna ynam döredýär.
Berkakar Döwletiň Bagtyýarlyk Döwrüniň Ýyl Ýazgylary
Hormatly Prezidentimiz Gurbanguly Berdimuhamedowyň ýolbaşçylygynda Türkmenistanda täze taryhy eýýamda amala aşyrylýan demokratik, durmuş-ykdysady we medeni özgertmeleri giňişleýin beýan edýän «Beýik özgertmeleriň ýyl ýazgysy» atly kitabyň 8-nji goýberilişi çap edildi.
Kitabyň içinden eriş-argaç bolup geçip, ondaky maglumatlaryň many-mazmunyny doly açyp görkezýän döwlet Baştutanymyzyň «Parahatçylygy, milletimiziň agzybirligini we jebisligini pugtalandyrmak Berkarar döwletimiziň bagtyýarlyk döwründäki arzyly maksatlara ýetmek ugrunda ynamly öňe barýan halkymyzyň bagtyýar we abadan durmuşynyň hökmany şerti bolup durýar... Zähmetsöýer we zehinli türkmen halky islendik wezipeleri, hatda iň batyrgaý pikirlenmeleri durmuşa geçirmäge, islendik sepgitleri eýelemäge ukyplydyr... Biz näçe köp işleri amala aşyrsak, mähriban halkymyz şonça-da gowy durmuşda ýaşar, Garaşsyz, Bitarap Watanymyzyň abraýy hem barha ýokarlanar» diýip aýdan sözleri kitabyň epigrafy bolup hyzmat edýär.
Täze neşirdöwlet Baştutanymyzyň öňdengörüjilikli syýasaty netijesinde, Türkmenistanyň soňky ýyllaryň dowamynda syýasy, ykdysady we durmuş ösüşinde ýeten belent derejelerini tassyklaýan anyk mysallar we sanlar getirilýän «Ýurdumyzyň ösüşiň belentliklerine tarap ynamly gadamlary» atly sözbaşy bilen başlanýar.
Kitapda milli Liderimiziň ýerine ýetirýän köptaraplaýyn işleri anyk mysallaryň kömegi bilen açylyp görkezilýär. Türkmenistanyň döwlet habarlar agentliginiň resmi maglumatlary esasynda ýurduň Mejlisiniň, Ministrler Kabinetiniň we Döwlet howpsuzlyk geňeşiniň mejlisleri, milletiň Lideri tarapyndan geçirilen göni aragatnaşyk arkaly wideoşekilli we beýleki iş maslahatlary hakyndaky gysgaça maglumatlar kitapda çap edilipdir. Şeýle hem okyjylar Türkmenistanyň kabul edilen kanunlary, döwlet Baştutanymyzyň permanlary, kararlary we buýruklary bilen tanşyp bilerler.
Mälim bolşy ýaly, döwlet Baştutanymyz tarapyndan durmuşa geçirilýän ykdysady strategiýanyň öz öňünde goýýan esasy wezipesi - ýurdumyzyň dünýäniň ösen döwletleriniň derejesine çykmagyny tizleşdirmek maksady bilen, Türkmenistanyňsenagat,serişdeler, zähmet we intellektual kuwwatyny diwersifikasiýalaşdyrmak bolup durýar. Bu alnan ugur importuň ýerini tutýan we eksporta niýetlenen önümi çykarýan, gaýtadan işleýän iri önümçiligi döretmegi we bu işlere ýurdumyzyň işewürlerini çekmegi göz öňüde tutýar.
«Beýik özgertmeleriň ýyl ýazgysynda» ýangyç-energetika we ulag-aragatnaşyk toplumlarynda, dokma senagatynda, himiýa pudagynda, obasenagat toplumynda durmuşa geçirilýän giň gerimli taslamalar barada gürrüň berýän maglumatlar ýerleşdirilipdir.
Şeýle hem, okyjylar bilim we ylym ulgamlarynda durmuşa geçirilýän özgertmeler bilen giňişleýin tanşyp bilerler. Okuw-terbiýeçilik we ylmy-barlag işlerine iň täze tehnologiýalaryň, öňdebaryjy usullaryň we dünýäniň iň oňat tejribeleriniň ornaşdyrylmagy bu ulgamdaky özgertmeleriň esasyny düzýär. Ýurdumyzyň bilim ulgamynyň ösen döwletleriň derejesine çykmagy netijesinde ýaş nesillere bilim bermegiň hili üzül-kesil ýokarlandy, 2014-nji ýylyň iýun aýynda Türkmenistanyň Ylymlar akademiýasynyň Tehnologiýalar merkeziniň açylmagy bilen ylmyň we tehnikanyň dürli ugurlarynda barlaglar işeňňirleşdi.
Kitapda döwlet syýasatynyň medeni uguryna aýratyn orun berilýär. Hususan-da, onda türkmen jemgyýetiniň ruhy durmuşynyň baýlaşmagyna uly täsir edýän, özboluşly milli medeniýetini saklamaga we ösdürmäge gönükdirilen işler barada gürrüň berilýär.
Neşiriň sahypalarynda, özüniň dünýä jemgyýetçiligi bilen işjeň gatnaşyklary, söwda-ykdysady hyzmatdaşlygy ösdürmäge, ynsanperwer ulgamda hoşniýetli goňşuçylyk gatnaşyklaryny pugtalandyrmaga gönükdirilen parahatsöýüjilikli daşary syýasat strategiýasyny üstünlikli durmuşa geçirýän Türkmenistanyň halkara hyzmatdaşlygy hem beýan edilýär. Döwlet Baştutanymyzyň daşary ýurt saparlary we daşary ýurt döwletleriniň ýolbaşçylarynyň ençemesi bilen Türkmenistanda geçen ýokary derejeli gepleşikleri baradaky mysallar , «açyk gapylar» syýasaty netijesinde ýurdumyzyň halkara derejesinde abraýynyň, ähmiýetiniň we täsiriniň yzygiderli ösýändigini tassyklaýar.
«Beýik özgertmeleriň ýyl ýazgysy»kitabynyň nobatdaky goýberilişinde getirilen maglumatlaryň habar taýdan doly, anyk we az sözli bolmagy onuň ylmy-öwredijilik we amaly ähmiýetini kesgitleýär. Türkmen we rus dillerinde aýratyn kitap bolup çap edilen bu neşir, Türkmenistanyň Prezidentiniň arhiwiniň baş hünärmenleri tarapyndan çapa taýýarlanyldy.
Türkmen Türgenleri Dopinge Garşy
Geljek ýyl Ýapyk binalarda we söweş sungaty boýunçaV Aziýa oýunlarynyň geçirilmeli ýeri bolan Aşgabadyň Olimpiýa şäherjiginde, dopinge garşy göreş boýunça maslahat geçdi. Gadagan edilen derman serişdelerine garşy Bütindünýä guramasy (WADA) tarapyndan gozgalan wajyp meseleleri ara alyp maslahatlaşmaga öňdebaryjy türkmen türgenleri we olaryň tälimçileri gatnaşdylar.
Maslahat 5 müň tomaşaça niýetlenen Söweş sungatlary sport toplumynda geçdi. Aziada 2017-niň Ýerine ýetiriji komitetiniň (maslahatyň guramaçysy), Milli olimpiýa komitetiniň wekilleri, Türkmen döwlet lukmançylyk uniwersitetiniň, Türkmenistanyň Milli sport we syýahatçylyk institutynyň sport lukmançylygy kafedrasynyň alymlary we mugallymlary bu mesele boýunça çykyş etdiler.
WADA tarapyndan tassyklanan we täzelenen, gadagan edilen doping serişdeleriniň sanawy maslahata gatnaşanlaryň dykgatyna hödürlendi. Bu serişdeler türgenlere kömek etmän, eýsem-de bolsa olaryň saglygyna düzedip bolmajak derejede zeper ýetirýär. Ýöriteleşdirilen derman serişdeleriniň zyýanly täsiri netijesinde, ýaş we geljegi uly bolan türgenleriň biygtyýar ýagdaýda sport bilen meşgullanmagy bes etmeli bolandyklary barada mysallar kändir. Onuň üstesine hem doping ulanmakda tutulan türgen diňe bir ýaryşdan çykarylman, çykyş edýän milli ýygyndysyna hem gara getirýär. Şeýle türgenler birnäçe ýylyň dowamynda halkara derejesindäki dünýä we Aziýa çempionatlary, Olimpiýa oýunlary we beýlekiler ýaly iri ýaryşlara gatnaşmakdan mahrum edilip biliner.
Şeýle hem ýurdumyzda Milli Liderimiziň «Bedenterbiýe we sport hakyndaky» kanunyna laýyklykda, gadagan edilen derman serişdeleriniň ulanylmagyna garşy düýpli iş geçirilýänligi nygtaldy. Türkmen türgenleri, tälimçileri we lukmanlary hemişe sportuň adalatly bolmagynyň tarapdary bolupdylar hem-de mundan beýläk hem, şol sanda Ýapyk binalarda we söweş sungaty boýunça V Aziýa oýunlarynda ýeňiş gazanmagy göz öňünde tutmak bilen,özleriniň abraýynyň mynasyp derejede bolmagyny üpjün ederler.
Apreliň ahyrynda Olimpiýa şäherjiginde Aziada-2017-niň Guramaçylyk komitetiniň nobatdaky maslahaty bolar. Maslahatda ilkinji nobatda garalmaly meseleleriň arasynda 2017-nji ýylyň oýunlaryna türkmen türgenleriniň taýýarlygy, köpçülikleýin habar beriş serişdeleriniň işini guramak, meýletinçiler hereketi we köp sanly beýleki meseleler bar.
Türkmen Taekwondoçylarynyň Gazanan Medallary
Türkmen Taekwondoçylarynyň Gazanan Medallary
http://www.turkmenhabargullugy.com/gallery_photo.php?pg_id=2879
http://www.turkmenhabargullugy.com/gallery_photo.php?pg_id=2879
Türkmen Türgenleri Aziýanyň Iň Gowy Toparlarynyň Üçlüginde
Gazagystanyň Almaty şäherinde taekwondo boýunça ýetginjekleriň we ulularyň arasynda gepçirilen Aziýanyň VIII çempionaty tamamlandy. Onda biziň türgenlerimiz 20 medal eýeläp, ýokary ussatlygyny nobatdaky gezek äşgär etdiler. Gazanylan medallaryň 4-si altyn, 6-sy kümüş we 10-sy bürünç medallardyr. Bu üstünlik Türkmenistanyň ýygyndysyna umumy komandalyk bäsleşikde üçünji ýere düşmäge mümkinçilik berdi.
Ozal habar berlişi ýaly, bäsleşiklere 17 ýurtdan türgenleriň 1500-e golaýy gatnaşdy. Ýetginjekleriň arasynda taekwondo ýaryşlaryny wagyz etmek we ony ösdürmek maksady bilen, Aziýanyň bu gezekki çempionatynyň guramaçylary onuň maksatnamasyna 11-13ýaşdaky toparlary girizdiler. Ozallar bu ýaryşlara 14 ýaşly ýetginjekler girizilýärdi. Bu bolsa bäsleşiklere gatnaşýanlaryň dürli agram derejelerine we sanawyna oňyn täsinini ýetirdi. Indi toparlaryň hersinden iki türgen bäsleşige göýberilýär.
Türkmen taekwondoçylarynyň ýetginjekler toparynyň düzüminde Marydan Orazmyrat Çaryýewiň bardygyny bellemeli. Ol bäsleşigiň bäş görnüşi boýunça medallar ugrunda güýç synanyşdy. Olaryň her birinde üstünlikli çykyş edip, ol final ýaryşlaryna çykdy. Netijede O.Çaryýew 3 altyn, 2 kümüş baýraklara mynasyp bolldy. Munuň özi Aziýa çempionatyna gatnaşyjylaryň arasynda iň gowy netijedir.
Ol ITF görnüşi boýunça güýçli taekwondoçy derejesini tassyk etdi. 2014-nji ýylda Nepalda geçirilen geçen gezekki birinjilik ugrundaky yklym ýaryşynda O.Çaryýew bir altyn, üç kümüş we bir bürünç medallara mynasyp boldy. Bu bolsa oňa Aziýanyň absolýut çempiony diýen derejäniň berilmegini şertlendirdi. Almatyda gepçirilen bäsleşiklerde bu türgen baýraklar boýunça görkezijilerini has-da gowulandyrdy.
Orazmyrat 57 kilograma çenli agaram derejede “şahsy bäsleşik”, “şahsy tuli” (toplumlaýyn maşklar) we “özüňi goramagyň usullary” ýaly görnüşler boýunça ýaryşyň ýokary münberine çykdy. Ol tuli boýunça toparlaýyn bäsleşiklerde kümüş medala mynasyp boldy. Bu türgen şonda Rahat Atanyýazow, Orazmuhammpet Ussaýew, Serdar Gurtgeldiýew we Batyr Annaýew bilen bilelikde çykyş etdi.
Türkmenistanly türgen R.Atanyýazow hem altyn medala mynasyp boldy. Marynyň 26-njy umumy bilim berýän mekdebiniň okuwçysy 45 kilograma çenli agaram derejede şahsy bäsleşikde ýeňiş gazandy. Şonda ol Gazagystanyň ýygyndysynyň wekilleri bilen güýç synanyşdy. Ýaryşyň tomaşaçylarynyň öz türgenlerine hemmetaraplaýyn goldaw bermekleri ýeňiş gazanmaga şert döretmedi. Türgen türkmen taekwondoçysynyň aýgytly we örän ýerlikli hereketlerine garşy durup bilmedi. Netijede ildeşimiz ýeňiş gazandy.
Aziýa çempionatynda ýurdumyzyň ýygyndysynyň baýraklara mynasyp bolmagynda Mähri Agaýewanyň hem goşandy bar. Ol geçirilen bäsleşiklerde iki kümüş we iki bürünç medallary eýemelegi başardy. Mary welaýatynyň türgeni şahsy bäsleşiklerde we özüňi goramak usulynda ikinji orna, toplumlaýyn maşklarda we ýörite tehnikalary ýerine etirmekde (ýokarlygyna bökülýän pursatda urgy geçirmek) üçünji orna mynasyp boldy.
Ulularyň arasynda geçirilen dürli şahsy bäsleşiklerdpe harby gullukçy Annamyrat Goşanyýazow iki kümüş medala, 17 ýaşly Goşanyýaz Durdyýew bir kümüş we bir bürünç medala, Türkmen döwlet medeniýet institutynyň talyby Gaýgysyz Atabaýew iki bürünç medala mynasyp boldular. Şeýle hem türkmen türgenleri toparlaýyn bäsleşikleriň netijesinde işjeň hereket edip, bürünç medallara mynasyp boldular. Şonda türgen Wepa Öwezow hem hormat münberine çykdy. W.Öwezow 50 kilograma çenli agram derejede geçirilen şahsy bäsleşiklerde üçünji orna mynasyp boldy.
Ýetginrjekleriň ikisi, aşgabatly Serdar Gurtgeldiýew toparlaýyn maşklarda tapawutlandy. Balkan welaýatyndan Orazmuhammet Ussaýew hem 51 kilograma çenli agram derejede geçirilen bäsleşikde üstün çykdy. Olaryň ikisi hem ýaryşyň bürünç medallaryna mynasyp boldular.
Milli taekwondo federasiýasynyň başlygy M.Rozyýewiň pikirine görä, Gazagystanda gepçirilen yklymlaýyn derejedäki bäsleşikler türkmen türgenleriniň ussatlyk derejesiniň ýokarlanandygyny aýdyňlygy bilen görkezdi. Aziýanyň Nepalda geçirilen bäsleşiginde türkmen türgenleri 15 medala, bu gezekki ýaryşdarda bolsa 20 medala mynasyp boldular. Ýöne M.Rozyýewiň aýtmagyna görä, ýaryşyň bu gezekki netijeleri ITF görnüuşi boýunça taekwondonyň sazlaşykly ösýän türkmen mekdebi üçin bu görkeziji aňrybaş çäk däldir.
Türkmen türgenleri ýaryşyň bu görnüşi boýunça ýetginjekleriň we weteranlaryň arasynda şu ýylyň awgustaýynda Italiýada geçiriljek dünýä çempionatyna taýýarlyk görýärler. Milli ýygyndy toparyň düzümi şu ýylyň aprel aýynyň ortalarynda Balkan welaýatynyň merkezinde geçiriljek ýurdumyzyň çempionatynyň netijeleri boýunça kesgitlener.
Türkmenistanyň Prezidenti “ARETI” Kompaniýasynyň Ýolbaşçysyny Kabul Etdi
Türkmenistanyň Prezidenti Gurbanguly Berdimuhamedow Russiýanyň “ARETI” kompaniýasynyň ýolbaşçysy Igor Makarowy kabul etdi.
Özara bähbitli hyzmatdaşlygyň ýagdaýyny we ony has-da ösdürmegiň mümkinçiliklerini ara alyp maslahatlaşmaga döredilen mümkinçilik üçin çuňňur hoşallyk bildiren myhman Russiýanyň işewürleriniň, hususan-da, onuň ýolbaşçylyk edýän kompaniýasynyň Türkmenistan bilen netijeli hyzmatdaşlygy giňeltmäge uly gyzyklanma bildirýändigini aýtdy. Türkmenistan ykdysady ösüşiniň depginleri boýunça dünýäniň öňdebaryjy ýurtlarynyň biri bolup durýar.
Soňky döwürde yzygiderli geçirilýän bilelikdäki işewürler maslahatlary, işewür duşuşyklary we gepleşikleri, Ykdysady hyzmatdaşlyk boýunça hökümetara türkmen-rus toparynyň ýanynda söwdany we maýa goýumlaryny goldamak baradaky ýokary derejeli toparyň döredilmegi özara gyzyklanmanyň subutnamasydyr. Şol toparyň birinji mejlisi ýakynda Aşgabatda geçirildi.
Milli Liderimiz Türkmenistanyň netijeli halkara hyzmatdaşlygyny hemmetaraplaýyn giňeltmäge taýýardygyny belläp, “açyk gapylar” syýasatyny amala aşyrýan ýurdumyzyň daşary ýurt kompaniýalaryndan, ilkinji nobatda, özlerini ygtybarly, üstüne alan borçnamalaryna ygrarly hyzmatdaşlar hökmünde görkezen kompaniýalardan gelip gowuşýan täze teklipleri uly gyzyklanma we üns bilen öwrenýändigini aýtdy.
Duşuşygyň barşynda hormatly Prezidentimiz Gurbanguly Berdimuhamedow we “ARETI” kompaniýasynyň ýolbaşçysy özara bähbitli täze bilelikdäki taslamalary amala aşyrmagyň mümkinçiliklerini ara alyp maslahatlaşdylar.
Sport ulgamy, hususan-da, 2017-nji ýylda Aşgabatda geçiriljek Ýapyk binalarda we söweş sungaty boýunça V Aziýa oýunlarynyň öňüsyrasynda möhüm ähmiýete eýe bolýan, şeýle hem Türkmenistanyň dünýä ölçeglerine laýyk gelýän täze döwrebap welotrekde welosport boýunça dünýä çempionatyny geçirmek baradaky teklip söhbetdeşligiň aýratyn meselesi boldy.
Öz döwründe Aşgabatda guralan ilkinji welosiped ýörişine gatnaşan myhman hut hormatly Prezidentimiz Gurbanguly Berdimuhamedowyň köpçülikleýin bedenterbiýe-sagaldyş hereketini wagyz etmek boýunça geçirýän uly işlerine haýran galýandygyny aýdyp, her ýyl “Sagdynlyk we bagtyýarlyk” şygary astynda biraýlygyň hem-de umumymilli Spartakiadanyň geçirilmeginiň, şeýle hem döwlet Baştutanymyzyň şahsy göreldesiniň türkmen ýaşlaryny sport bilen meşgullanmaga, sagdyn durmuş ýörelgesine eýermäge ruhlandyrýandygyny belledi.
Milli Liderimiziň ozal beren görkezmeleriniň we tabşyryklarynyň ýerine ýetirilişi barada habar bermek bilen, Igor Makarow hormatly Prezidentimize bildirýän uly ynamy üçin hoşallyk bildirdi hem-de ýolbaşçylyk edýän holdinginiň Berkarar döwletimiziň bagtyýarlyk döwründe üstünlikli amala aşyrylýan giň gerimli özgertmelere işjeň gatnaşmak bilen, geljekde hem öz üstüne alan borçnamalaryny abraý bilen ýerine ýetirjekdigine ynandyrdy.
Duşuşygyň ahyrynda hormatly Prezidentimiz Gurbanguly Berdimuhamedow we “ARETI” kompaniýasynyň ýolbaşçysy birek-birege hoşniýetli arzuwlary aýdyp, özara gyzyklanmany hem-de köp ýyllaryň dowamynda toplanan bilelikde işlemegiň oňyn tejribesini nazara almak bilen guralýan netijeli hyzmatdaşlygyň dowam etjekdigine ynam bildirdiler.
Daşoguz Şäheri 2016-njy Ýylda Arkalaşygyň Medeni Paýtagty
Daşoguz Şäheri 2016-njy Ýylda Arkalaşygyň Medeni Paýtagty
http://www.turkmenhabargullugy.com/gallery_photo.php?pg_id=2863
http://www.turkmenhabargullugy.com/gallery_photo.php?pg_id=2863
Daşoguz Şäheri 2016-njy Ýylda Arkalaşygyň Medeni Paýtagty
Daşoguz welaýatynyň merkezinde bu şähere 2016-njy ýylda Garaşsyz Döwletleriň Arkalaşygynyň Medeni paýtagty diýen derejäniň berilmeginiň çäklerinde guralýan çärelere badalga berildi.
Türkmenistan indi ikinji gezek Arkalaşygyň medeni paýtagty hökmünde özüniň gadymy taryhyny, medeniýetini, oňyn ösüşiň ýolunda häzirki döwürde ýeten derejesini äşgär etmäge mümkinçilik aldy.
Mälim bolşy ýaly, 2012-nji ýylda şeýle dereje Mary şäherine berildi. Ol ýerde Arkalaşygyň çäklerinde halklaryň dost-doganlyk gatnaşyklarynyň pugtalanýandygyny, medeni hyzmatdaşlygyň ösdürilýändigini alamatlandyran giň möçberli çäreler uly üstünliklere beslenipdi. Şonda GDA başlyklyk ediji ýurdumyzyň paýtagtynda bu döwletara birleşiginiň döwletleriniň baştutanlarynyň Geňeşinde medeniýet ulgamynda GDA-nyň möhüm taslamalaryna girýän “Arkalaşygyň Medeni paýtagty” Döwletara maksatnamasy hakyndaky Düzgünnama tassyklandy.
2016-njy ýylda Daşoguz şäherine Arkalaşygyň medeni paýtagty diýen derejäni bermek hakyndaky çözgüt 2015-nji ýylyň oktýabrynda GDA döwetleriniň baştutanlarynyň Geňeşinde kabul edildi. Gadymy türkmen şäherine hormatly derejäniň berilmegi köp asyrlaryň dowamynda özara medeni gatnaşyklar ulgamynda ýurdumyzyň müňýyllyklara uzap gidýän şöhratly taryhynyň ähmiýetini alamatlandyrýan şanly wakadyr. Şeýle hem Garaşsyz, Bitarap Türkmenistanyň ählumumy parahatçylygy pugtalandyrmak, ynsanperwerlik hyzmatdaşlygyny ösdürmek, baý taryhy-medeni mirasyny geljek nesillere ýetirmek babatda alyp barýan işleriniň ykrar edilýändiginiň nobatdaky subutnamasydyr.
2016-njy ýylda Arkalaşygyň medeni paýtagty hökmünde yglan edilen Daşoguzda geçirilmegi meýilleşdirilen çäreleriň Mirasa sarpa goýmak, Watany özgertmek ýylyna gabat gelmeginde çuňňur many bar. Hormatly Prezidentimiz milli medeniýetimiziň iň gowy däpleriniň ösdürilmegi we olaryň geljek nesillere geçirilmegi bilen baglanyşykly meselelere aýratyn ähmiýet berýär. Bu ýörelgeleriň durnukly häsiýete eýe bolmagy netijesinde olar dünýä medeniýetiniň taryhynda görnükli orun eýeleýär. Milli ruhy-medeni gymmatlyklaryň we däp-dessurlaryň aýawly saklanmagy, olaryň hemmetaraplaýyn öwrenilmegi we ösdürilmegi hormatly Prezidentimiz Gurbanguly Berdimuhamedowyň durmuş ulgamyny nazarlaýan we türkmen jemgyýetiniň gülläp ösmegine, onuň ruhy, aň-bilim mümkinçilikleniň ýokarlanmagyna gönükdirlen döwlet syýasatynyň möhüm ugurlarynyň biri bolup durýar.
Ýurdumyzda dünýä halklary bilen köpugurly medeni gatnaşyklaryň ösdürilmegine, milli taryhy-medeni mirasyň giňden wagyz edilmegine uly üns berilýär. Munuň özi “Arkalaşygyň medeni paýtagtylary” Döwletara maksatnamasynyň işjeň durmuşa geçirilmegini şertlendirýär. Ýurdumyzyň sebitlerinde döredijilik mümkinçilikleriniň kämilleşdirilmegini, şu esasda örän baý, dürli görnüşli ynsanperwer çäreleriň guralmagyny şertlendirýär we olaryň häzirki döwürde özygtyýarly döwletleriň özboluşly medeniýetleriniň arasynda dowam edýän taryhy, medeni gatnaşyklara esaslanýar.
Türkmenistan GDA assosirlenen agza bolmak bilen, Arkalaşygyň çäklerinde açyklyk we deňhukukly esasda guralýan gatnaşyklara ygrarlydygyny äşgär edýär. Daşoguzda geçirilýän bu dabaralar munuň aýdyň subutnamasydyr. Oňa gatnaşmak üçin ýurdumyzyň demirgazyk welaýatyna GDA-nyň Ýerine ýetiriji komitetiniň, GDA gatnaşyjy döwletleriň ynsanperwerlik hyzmatdaşlygynyň Döwletara gaznasynyň, şol döwletleriň medeni ulgamlarynyň ýolbaşçylary hem-de wekilleri, žurnalistler, Arkalaşygyň ýurtlarynyň sungat ussatlary hem-de döredijilik toparlary geldiler.
Daşoguzyň Ruhyýet köşgüniň öňündäki meýdançada baýramçylyk ýagdaýy emele geldi. Dabaranyň geçirilýän ýerinden şäheriň keşbi has-da gözel görünýär. Örän belent sütünde Türkmenistanyň Döwlet baýdagy pasyrdaýar, onuň ýanynda türkmen eposynyň gahrymany Göroglynyň ýadygärligi ýerleşýär. Bu ýerde ýerli ýörelgelere mahsus şekiller bilen bezelen gündogar äheňindäki desgalar halkymyzyň taryhy pursatlaryny janlandyrýar. Munuň özi şöhratly taryhymyzyň we Watanymyzyň häzirki ajaýyp döwrüniň, milli medeniýetiň özboluşly sazlaşygyny emele getirýär.
Ruhyýet köşgüniň ýanynda Köneürgenjiň orta asyr ýadygärlikleriniň şekilinde janlandyrylan binagärlik bölümleri ýerleşdirildi. Olaryň her birinde türkmen halkynyň baý dessurlary, medeni mirasy we sungaty barada gürrrüň berilýär. Bu ýerde guralan sergide senetkärlik däpleri, milli lybaslar, ýüpek matalar, halylar, haly we zergärçilik önümleri, dürli küýzeler, halk saz gurallary, milli aşhananyň tagamlary görkezilýär.
Myhmanlara keçe taýýarlamagyň, saz gurallaryny ýasamagyň, haly dokmgyň, keşde çekmegiň hem-de halk senetkärleriniň aýratynlyklary görkezilýär.
Aýratyn bölümde türkmen topragynda bitýän dermanlyk ösümliklerden taýýarlanylan serişdeler görkezilýär. Şeýle hem bu ýerde döwlet Baştutanymyz Gurbanguly Berdimuhamedowyň “Türkmenistanyň dermanlyk ösümlikleri” atly kitaby goýlupdyr. Dermanlyk ösümliklerden taýýarlanylan çaýdan myhmanlar höwes bilen dadyp gördüler.
Ähli ýerde milli sazlar ýaňlanýar we özboluşly ruhy ýokary göteriliş duýulýar. GDA gatnaşyjy döwletleriň we biziň ýurdumyzyň baýdaklary pasyrdaýar.
Dabara gatnaşyjylaryň öňünden bu gezekki dostluk baýramçylygyna gatnaşýan ýurtlaryň köpsanly wekilleri milli lybaslarynda dabaraly ýöriş bilen geçip gidýärler.
Myhmanlara duz-çörek hödür edilýär. Dabara gatnaşyjylaryň öňünde welaýatyň döredijilik toparlary aýdym-sazly çykyşlary ýaýbaňlandyrdylar. Olarda döwürleriň we nesilleriň arabaglanyşygy, türkmen halkynyň pederlerimiziň medeni gymmatlyklaryna bolan aýawly çemeleşmeleri äşgär duýulýar. Ruhyýet köşgüniň eýwanynda dabara gatnaşyjylary halk sazlarynyň däplerini dowam etdirijiler bolan ýaşajyk dutarçylar gaşyladylar. Bu ýerde dessançylyk däbi köp asyrlaryň dowamynda şöhrat gazandy.
Dabara gatnaşmak üçin Ruhyýet köşgüne gelenleriň hatarynda Türkmenistanyň Medeniýet ministrliginiň, jemgyýetçilik guramalaryň ýolbaşçylary hem-de wekilleri, medeniýet we sungat işgärleri, žurnalistler, hormatly ýaşulular we talyp ýaşlar bar.
Bu ýere ýygnananlar Türkmenistanyň Prezidentiniň dabara gatnaşyjylara iberen Gutlagyny uly üns bilen diňlediler. Dabara gatnaşyjylary Garaşsyz, Bitarap Türkmenistanyň Daşoguz şäheriniň Garaşsyz Döwletleriniň Arkaşygynyň medeni paýtagty diýlip yglan edilmegi bilen tüýs ýürekden gutlap, milli Liderimiz Mirasa sarpa goýmak, Watany özgertmek ýylynda ýurdumyzyň Daşoguz şäheriniň Garaşsyz Döwletleriň Arkalaşygynyň medeni paýtagty diýlip yglan edilmegi Türkmenistan bilen Garaşsyz Döwletleriň Arkalaşygyna agza döwletleriň arasynda medeni hyzmatdaşlygy has-da ösdürmekde, milli mirasymyzy, medeni gymmatlyklarymyzy dünýä ýaýmakda möhüm ähmiýeti bardyr” diýip belleýär.
Daşoguz şäheriniň 2016-njy ýylda Garaşsyz Döwletleriň Arkalaşygynyň medeni paýtagty diýlip yglan edilmegi mynasybetli ýurdumyzda GDA agza döwletleriň, şeýle hem Türkmenistanyň meşhur alymlarynyň, taryhçylarynyň, muzeý işgärleriniň, medeniýet we sungat ussatlarynyň gatnaşmaklarynda birnäçe halkara derejesindäki çäreleri geçirmek göz öňünde tutulýar diýlip, Gutlagda aýdylýar. Döwlet Baştutanymyzyň Gutlagy dabara gatnaşyjylar tarapyndan şowhunly el çarpyşmalar tarapyndan garşylanyldy.
Soňra GDA-nyň Ýerine ýetiriji komitetiniň başlygy—Ýerine ýetiriji sekretary Sergeý Lebedewe söz berilýär. Ol döwletara gatnaşyklarynyň netijesi häsiýetde ösdürilýändigi, GDA-nyň çäklerinde we dünýäde ynsanperwer hyzmatdaşlygy giňeltmek boýnça yzygiderli çäreleriň durmuşa geçirilýändigi hem-de ýurdumyzda birnäçe iri medeni forumlaryň guralýandygy üçin hormatly Prezidentimiz Gurbanguly Berdimuhamedowa tüýs ýürekden hoşallyk bildirdi.
Şu günki geçirilýän wakalar tutuş Arkalaşyk üçin ähmiýetlidr. Ähli meýilleşdirilen çäreleriň ýokary guramaçylyk derejesinde geçiriljekdigine, onda ýatda galyjy duşuşyklaryň guraljakdygyna we bu çäreleriň GDA-nyň çäklerinde ynsanperwer hyzmatdaşlygynyň ösdürilmegine ýardam berjekdigine ynam bildirýärin diýip, myhman belledi.
Soňra dabara gatnaşyjylaryň şowhunly el çarpyşmalary astynda GDA-nyň Ýerine ýetiriji komitetiniň başlygy—Ýerine ýetiriji sekretary Sergeý Lebedew Daşoguz şäheriniň 2016-njy ýylda Arkalaşygyň medeni paýtagty diýip yglan edilendigi baradaky sertifikaty şäheriň ýolbaşçysyna gowşurdy.
GDA gatnaşyjy döwletleriň ynsanperwer hyzmatdaşlygynyň Döwletara gaznasynyň ýerine ýetiriji direktory Anatoliý Iksanow dabara gatnaşyjylary bu günki dabara bilen gutlady. Ol “Daşoguz—Arkalaşygyň medeni paýtagty” maksatnamasynyň durmuşa geçirilmeginiň bu şähere baý taryhy-medeni mirasyny, syýahatçylyk mümkinçiliklerini açyp görkezmäge, GDA bilen hyzmatdaşlygy giňeltmäge, Türkmenistanyň ajaýyplyklaryny halkara derejesinde wagyz etmäge mümkinçilik berjekdigini belledi. A.Iksanow ýurtlaryň arasynda medeni alyşmalar babatda döredilen ajaýyp şertler we jemgyýetiň medeni hem-de ruhy durmuşynyň ösdürilmegine aýratyn üns berýändigi üçin hormatly Prezidentimize tüýs ýürekden hoşallyk sözlerini aýtdy.
Russiýa Federasiýasynyň medeniýet ministri Wladimir Medinskiý hem dabara gatnaşyjylara özüniň gutagyny iberdi. Onda ýylyň dowamynda Daşoguzda geçiriljek çäreleriň birek-birege düşünişmek, medeniýetleri utgaşdyrmak we umumy ynsanperwerlik gymmatyklaryny wagyz etmek babatda örän ähmiýetlidigi aýdylýar.
Çykyş edenler Türkmenistanyň Prezidenti Gurbanguly Berdimuhamedowyň ýolbaşçylygynda ýurdumyzda ýaýbaňlandyrylan giň möçberli özgertmeleriň türkmen halkynyň baý taryhyny öwrenmekde, onuň maddy hem-de ruhy mirasyny saklamakda hem-de wagyz etmekde, ylmy-barlaglary işjeňleşdirmekde, oňa beýleki ýurtlaryň öňdebaryjy hünärmenlerini çekmekde möhüm ähmiýetiniň bardygyny bellediler. Çykyş edenleriň nygtaýyşlary ýaly, ýurdumyzyň halkara derejesindäki abraýy barha ýokarlanýar.
Dabara tamamlanan soň, uly baýramçylyk konserti ýaýbaňlandyryldy. Onda Türkmenistanyň we Arkalaşygyň birnäçe ýurtlarynyň sungat ussatlary çykyş etdiler. Kaşaň gündogar köşgüni şekillendirýän bezegi bolan sahnada çykyş edenler halklaryň medeni we dostluk gatnaşyklaryny, olaryň döredijilik umumylygyny aýdym-sazlaryň üsti bilen beýan etdiler.
Daşogzuň N.Andalyp adyndaky Döwlet sazly-drama teatrynyň artistleriniň, Daşoguz welaýatynyň folklor toparlarynyň, şeýle hem “Serpaý” folklor-etnografiýa toparynyň artistleriniň bilelikde ýerine ýetirmeginde “Dost-doganlyk—şöhratymyz, şanymyz” atly edebi-sazly kompozisiýa baýramçylyk dabarasynyň özboluşly açylyşyny alamatlandyrdy. Onda türkmen halkynyň parahatçylyk söýüjilik däpleri, halklaryň dostluk we doganlyk gatnaşyklaryny ösdürmekde milli medeniýetleriň orny giňden beýan edildi.
Aýdym-sazly çykyşlarda halk we häzirkizaman heňleri, aýdymlar folklor toparlarynyň çykyşlary özboluşly sazlaşygy emele getirdi. Olarda asyrlar aşyp gelýän we häzirki döwürde aýawly saklanýan dürli halklaryň özboluşly däp-dessurlary öz beýanyny tapdy. Bir bitewi döredijilik çemenini emele getiren aýdym-sazly çykyşlar tomaşaçylara özboluşly baýramçylyk sowgady boldy. Milli lybaslardaky zehinli artistler Arkalaşygyň dürli halklarynyň özboluşly we köp öwüşginli ýörelgelerini has dolulygyna äşgär etdiler.
Sahnada Gazagystanyň “Gülder” horeografiýa toparynyň we ”Žaş kyýal” gyrgyz ansamblynyň gyzlar topary ajaýyp halk tanslaryny ussatlyk bilen ýerine ýetirdiler.
“Golos Azii” ansamblynyň aýdymçysy “Täjigistan” kompozisiýasyny öz mähriban ýurduna bagyşlady. Onda “Jahonoro” tans toparynyň çykyşy has-da täsirli boldy.
Halk tanslarynyň özboluşlylygyny, özüne çekijiligini äşgär eden çykyşlar diňe bir öz ýurdunda däl, eýsem daşary ýurtlarda belli bolan Belarusuň “Bely Ptah” wokal-horeografiýa toparynyň çykyşlaryna tomaşaçylar uzak wagtlap el çarpdylar.
Ermenistandan gelen toparyň milli halk saz gurallarynda ýerine ýetiren aýdymlary we sazlary ermeni halkynyň milli äheňinde ýaňlanyp, ol şirin owazlar bilen utgaşdy.
Sankt-Peterburguň “BIS—KWIT” estrada aýdymlary we rus folklor çykyşlary toparynyň dünýä nusgawy eserlerinden ýerine ýetiren sazlary we “Walenki” ansamblynyň ýumşak gülkä ýugurlan özboluşly çykyşlary tomaşaçylarda ýakymly täsirler galdyrdy. Toparyň artistleri dürli saz gurallaryny bir ýere jemläp, özüniň äheňi we häsiýeti boýunça birnäçe özbolşuly aýdym-saz eserlerini ýerine ýetirdiler. Bu eserler dünýäniň dürli ýurtlarynda ýokary baha mynasyp boldular.
Daşoguzda guralýan baýramçylyk konsertine gatnaşmak üçin paýtagtymyzyň hem-de ýurdumyzyň beýleki welaýatlarynyň sungat ussatlary we döredijilik toparlary geldiler. Olar daşoguzly kärdeşleri bilen blelikde türkmen medeniýetiniň köpöwüşginli we baý ýöreleglerini, sungatyň dürli görnüşleriniň ösüşinde ýeten derejelerini beýan etdiler.
Görogly şadessanyndan parçalar esasynda döredilen sahnalar has-da gyzykly boldy. Mälim bolşy ýaly, dessan aýtmak Daşoguz welaýatyna mahsus sungatlaryň biri bolup durýar. Görogly şadessany 2015-nji ýylyň dekabrynda türkmen halkynyň dessan sungatynyň özboluşly nusgasy hökmünde ÝUNESKO-nyň adamzadyň maddy däl medeni mirasynyň Görnükli nusgalarynyň sanawyna girizildi.
Gyzlar toparynyň läle kakmagy Ruhyýet köşgünde geçirilen baýramçylyk konsertinde milletiň ruhy mirasynyň özboluşly beýanyna öwrüldi. Rubagy görnüşinde döredilen lälelerde türkmen gyzlarynyň kalbynyň owazy, olaryň durmuşynyň taryhy, söýgüsi we arzuw-umytlary jemlenendir. Folklor toparlarynyň çykyşlary hem özboluşlylygy bilen tapawutlandy. Çykyşlarda ýokary hünär ussatlygy has-da äşgär duýuldy we olarda ýagşy dessurlara bolan özboluşly çemeleşme hem-de täsirli owazlar öz beýanyny tapdy.
Türkmen estradaçylarynyň mähriban Watanymyza, türkmen topragynyň tebigy gözelligine, söýgä we dostluga bagyşlanan häzirkizaman aýdymlary belent ruhda ýaňlandy. Şeýle hem konsertiň maksatnamasyna deprekçileriň we ýurdumyzyň belli horeografiýa toparlarynyň çykyşlary girizildi.
Dostluk gatnaşyklaryna ýugrulan baýramçylyk çykyşlarynyň ahyrynda gadymy “Küştdepdi” tansyna orun berildi. Ol türkmen halkynyň medeni mirasynyň aýrylmaz bölegi bolmak bilen, döwürleriň we nesilleriň aýrylmaz baglanyşynyny has aýdyňlygy bilen äşgär edýär. Mälim bolşy ýaly, bu çykyşda köşgüň sahnasy Parfiýa döwletiniň paýtagty Nusayýň antik döwre degişl serişdeleri bilen bezelipdir. Şu pursatda daşary ýurtlaryň horeografiýa toparlary türkmen artistleriniň çykyşlaryna goşuldylar. Munuň özi bu halk tansynyň özüne çekijiliginiň, şeýle hem bu gezekki dostluk baýramçylygynyň baş nyşanyny emele getirýändiginiň nobatdaky subutnamasyna öwrüldi.
Baýramçylyk konserti “Dostluk aýdymy” bilen tamamlandy. Şanly waka mynasybetli ýaýbaňlandyrylan aýdym-sazly çykyşa dabara gatnaşyjylaryň hemmesi gatnaşdylar. Bu aýdym mähriban Watanymyza, milli Liderimiz Gurbanguly Berdmmuhamedowyň tagallasy bilen döredijiligiň hem-de ösüşiň ýurdy hökmünde dünýä tanalýan Türkmenistana bagyşlandy. Ol halkyň bahasyz taryhy-medeni mirasynyň saklanmagy hem-de ösdürilmegi boýunça ýurdumyzda alnyp barylýan giň möçberli işler barada gürrüň berýän wideofilm bilen utgaşdy.
Daşoguz şäheriniň Arkalaşygyň medeni paýtagty diýlip yglan edilmeginiň çäklerinde guralýan çäreler günüň ikinji ýarymynda Daşoguz welaýatynyň Taryhy-ülkäni öwreniş muzeýinde dowam etdi. Bu desga özüniň binagärik çözgüdinde gadymy Köneürgenjiň ussalarynyň binagärlik milli däplerini özünde jemleýär. Bu ýerde şekillendiriş, amaly-haşam we fotosurat eserlerinden düzülen serginiň açylyşy boldy.
Muzeýiň öňündäki meýdançada ak öýler oturdylyp, olarda amaly-haşam sungatynyň häzirkizaman ussatlarynyň işleri görkezildi.
Welaýatyň tans toparlarynyň bilelikde ýerine ýetirmeginde ýaýbaňlandyrylan aýdym-sazly çykyşlary halkymyzyň saz sungatynyň ösüş tapgyrlarynyň özboluşly beýanyna öwrüldi.
Sergide Russiýanyň, Belarusuň we Gyrgyzystanyň amaly-haşam we şekillendiriş sungatynyň wekilleriniň eserleri görkezildi. Muzeýiň eýwanynda Russiýanyň Döwlet halk döredijiligi öýüniň gaznasyndan dürli şekiller, şeýle hem häzirkizaman ussatlarynyň taýýarlan işleri görkezildi.
Belarusly ussatlaryň bölüminde hem amaly-haşam sungatynyň däplerini saklamagyň we ony ösdürmegiň nusgalary, çeper senetkärçilik önümleri, milli lybaslaryň görnüşleri, lybaslara, guşaklara salnan keşdeler, şeýle hem dürli görnüşdäki sebetler we beýlekiler görkezilýär.
Gyrgyz Respublikasynyň şekillendiriş sungatynyň eserlerinden düzülen sergide belli suratkeşleriň, suratkeşlik sungatynda ýaňy ýola düşen ýaşlaryň eserleri görkezilýär. Olarda taryha we medeniýete degişli işler agdyklyk edýär. Şeýle hem bu ýerde gyrgyz ussatlarynyň deriden taýýarlan önümleri, dürli bezeg şaýlary we torbalar mynasyp orun eýeleýär.
Sergi guralýan zalda Türkmenistanyň Döwlet medeniýet merkeziniň Döwlet muzeýiniň dürli gymmatlyklary, milli lybaslar, halk saz gurallary, ajaýyp şaý-sepler, halylar, durmuş ulgamyna degişli serişdeler, türkmen halkynyň ýaşaýşyna degişli senetleriň birnäçe nusgalary görkezilýär.
Binanyň ikinji gatynyň eýwanynda milli şekillendiriş sungatyna degişli işler görkezilýär. Bu ýerde grafika, şekillendiriş, küýzegärlik, heýkeltataşlyk, şeýle hem ýurdumyzyň şekillendiriş sungaty mekdebiniň okuwçylarynyň döreden işlerine, Türkmenistanyň Döwlet çeperçilik akademiýasynyň ýanyndaky Türkmen döwlet çeperçilik mekdebiniň okuwçylarynyň eserlerine aýratyn orun berlipdir. Bu suratlarda dürli ýörelgelere, äheňlere eýerýän işler, Köneürgenjiň binagärlik ýadygärliklerini, ýurdumyzyň tebigy aýratynlyklaryny, halkyň durmuşyna degişli pursatlary we döwürdeşlerimiziň portretlerini görmek bolýar.
Serginiň ýaýbaňlandyrylan pursatlarynda skripkaçy toparyň çykyşlary guraldy. Munuň özi bu çärä özboluşly baýramçylyk öwüşginini çaýdy.
Şeýle hem daşary ýurtly myhmanlar welaýatyň Taryhy-ülkäni öwreniş muzeýinde saklanýan milletiň baý taryhy we medeni mirasyna şaýatlyk edýän gymmatlyklar bilen tanyşdyryldy. Häzirki döwürde muzeý gaznalarynda türkmen halkynyň taryhyna, medeniýetine we sungatyna degişli gymmatlyklaryň 11 müňden gowragy saklanýar. Olar arheologik tapyndylardan, gadymy milli lybaslardan, ajaýyp halylardan, halk ussalarynyň kümüşden döreden zergärçilik önümlerinden, öý hojalygyna degişli serişdelerden, sebitiň ösümlik we haýwanat dünýäsi barada gürrüň berýän maglumatlardan, arhiw resminamalaryndan ybaratdyr. Muzeýiň belli halk sazandalarynyň, ussat bagşylarynyň, türkmen halk sazlaryny we nusgawy eserlerini wagyz edijileriň döredijiligine bagyşlanan bölümi myhmanlarda uly gyzyklana döretdi. Aýawly saklanan gymmatlyklar sebitiň aýdym-saz döredijiliginiň ýüz ýyldan gowrak döwri öz içine alýan ösüşi, halk döredijiliginiň görnükli wekilleri barada gürürüň berýär. Bu ýerde belli türkmen dessanlaryny aýdyjylaryň, Magtymguly Pyragynyň, Seýdiniň, Zeliliniň, Keminäniň, Mollanepesiň sözlerine döredilen we milli saz medeniýetiniň altyn fonduna giren fotosuratlar, ýazgylar görkezilýär.
Forumyň maksatnamasynyň çäklerinde oňa gatnaşyjylar köpugurly söwda merkezine baryp gördüler. Bu ýede gündogar bazarynyň milli ýörelgeleri saklanýar.
Daşoguzda geçirilen baýramçylyk çäreleri medeni-bilim maksatnmasynyň başlangyjyna öwrüldi. Şeýle çäreleriň bu şähere medeni paýtagt derejesi berlen ýylyň dowamynda yzygiderli guralmagy meýilleşdirilýär.
Bu ýerde Arkalaşygyň döwletleriniň medeniýet işgärleriniň, ýazyjylaryň gatnaşmagynda maslahatlary, duşuşyklary geçirmek, sungat ussatlarynyň konsertlerini guramak we beýleki halkara çärelerini ýaýbaňlandyrmak meýilleşdirilýär. Şeýle hem ýylyň dowamynda sahna oýunlary, kinolar, sungat ussatlarynyň konsertleri, arheologik tapyndylaryň we çeper eserleriň sergileri geçiriler. Hususan-da, maý aýynda GDA gatnaşyjy döwletleriň alymlarynyň gatnaşmagynda “Türkmenistan—baý ruhy-taryhy mirasy bolan ýurt” atly Halkara ylmy maslahatyny geçirmek meýilleşdirildi. Awgust aýynda Köneürgenjiň ÝUNESKO-nyň Bütindünýä mirasynyň sanawyna girizilen ýadygärliklerine bagyşlanan “tegelek stollar” we beýleki çäreler gurnalar.
Aşgabatda her ýylyň sentýabr aýynda geçirilýän “Kitap—hyzmatdaşlyga we ösüşe tarap ýol” atly ХI Halkara sergi-ýarmarkasynyň çäklerinde Daşoguzda Garaşsyz Döwletleriň Arkalaşygyna agza döwletleriniň neşir önümleriniň sergisi bolar. Şeýle hem GDA ýurtlarynyň döwlet we milli kitaphanalarynyň direktorlarynyň ganaşmagynda “Halklaryň gadymy mirasyny aýawly saklamakda hem-de wagyz etmekde kitaphanalaryň orny” atly ylmy-amaly maslahat geçiriler. Noýabr aýynyň başynda “Görogly” türkmen şadessanynyň ähmiýetine hem-de onuň dünýä medeniýetindäki ornuna bagyşlanan halkara ylmy maslahat geçirmek meýilleşdirilýär.
Daşoguzda guralan giň möçberli medeni çäre doganlyk halklaryň çuňňur taryhy kökleri we asylly däpleri bolan dostluk gatnaşyklarynyň mundan beýläk-dek ösdürilmegine bolan gyzyklanmalaryny äşgär etdi.
Kaydol: Kayıtlar (Atom)


text:
17 Haziran 2015 Çarşamba
Türkmenistanyň DIM-de Geçirilen Duşuşyk
Türkmenistanyň Daşary işler ministrliginde Aşgabada iş sapary bilen gelen Katar Döwletiniň daşary syýasat edarasynyň ýolbaşçysy Haled ben Muhammed Al Atiýýa bilen duşuşyk geçirildi.
Bu ýerde bolan iki ýurduň daşary syýasat edaralarynyň arasyndaky syýasy geňeşmeleriň, şeýle hem özara bähbitleriň we iki ýurduň durmuş-ykdysady ösüşiniň ileri tutulýan ugurlaryny nazara almak arkaly üstünlikli ösdürilýän ikitaraplaýyn hyzmatdaşlygyň häzirki ýagdaýy we mümkinçilikleri barada pikir alyşmalaryň barşynda Söwda-ykdysady hyzmatdaşlyk boýunça bilelikdäki hökümetara toparynyň işiniň ähmiýeti bellenildi.
Medeni-gumanitar ulgamynda gatnaşyklary işjeňleşdirmek barada aýtmak bilen, duşuşyga gatnaşyjylar Türkmenistanda we Katarda medeniýet günlerini guramak, iki ýurduň arasynda sport ulgamynda hyzmatdaşlygy giňeltmek meselelerini ara alyp maslahatlaşdylar.
Katar Döwletiniň Daşary işler ministriniň saparynyň çäklerinde Türkmenistanyň Daşary işler ministrliginiň Halkara gatnaşyklary institutynyň talyplary bilen duşuşyk geçirildi.
Kaydol: Kayıt Yorumları (Atom)


text:
Habarlar 19 fewral 2017
Wakalaryň jümmüşinde
Türkmenistanyň Döwlet baýdagynyň güni mynasybetli dabaralar
Bu günki gün milli senenamamyzda aýratyn senedir—çärýek asyr mundan ozal, ýagny, 1992-nji ýylyň 19-njy fewralynda Türkmenistanyň Döwlet baýdagy tassyklanyldy. Şanly senäniň öz mukaddesliklerine çuňňur sarpa goýýan halkymyz üçin örän uly ähmiýeti bar. Ýigrimi bäş ýylyň dowamynda ýurdumyz ýaşyl Tugy astynda özüniň iň täze taryhyny döredýär, abadançylygyň hem-de ösüşiň ýoly bilen ynamly öňe baryp, barha ýokary sepgitlere ýetmek bilen, dünýäde garaşsyz ösüşiň täsin nusgasy bolan döwlet hökmünde berkarar bolýar.
Medeniýet
Paýtagtymyzyň Mukamlar köşgünde Türkmenistanyň Döwlet baýdagynyň güni mynasybetli dabaraly konsert boldy
Mähriban Watanymyza buýsanç duýgulary, türkmenistanlylaryň ruhubelentligi Döwlet medeniýet merkeziniň Mukamlar köşgüniň ajaýyp zalynda höküm sürýän şatlykly ýagdaýy emele getirdi. Bu ýere köp sanly tomaşaçylar, şol sanda şu günlerde Aşgabada gelen daşary ýurtly myhmanlar ýygnandy.
Sport
Tailandda jiu-jitsu boýunça ussatlarymyz 44 medal gazandylar
Bangkok şäherine Malaýziýadan, Indoneziýadan, Singapurdan, Iordaniýadan, Tunisden, Wýetnamdan we beýleki ýurtlardan türgenleriň ýüzlerçesi geldiler. Ýaryşlar sportuň bu görnüşiniň üç ugry boýunça tutluşyklar hem-de görkezme çykyşlarynyň “ne-waza” we “duo” diýen ugurlary boýunça geçirildi.
Ykdysadyýet
Geçen hepdede Türkmenistanyň Döwlet haryt-çig mal biržasynyň söwdalarynda geleşikleriň 28-si hasaba alyndy
Manat serişdelerine daşary ýurtly telekeçiler jemi bahasy 1 million 793 müň manatdan gowrak garaköli we saryja goýunlarynyň ýüňüni satyn aldylar.
Wakalaryň jümmüşinde
Prezident Gurbanguly Berdimuhamedow türkmen halkyna Döwlet baýdagynyň döredilmeginiň 25 ýyllygy mynasybetli gutlag bilen ýüzlendi
Mähriban halkym! Eziz watandaşlar!